छपरा – Page2– टटका खबर\nCategories Select Category TatkaKhabar (1,917) अपराध (588) उत्तर प्रदेश (1,706) खुला मंच (7) खेल (296) चुनाव (293) टटका खबर (167) देश-दुनिया (1,358) बिहार (1,610) भोजपुरी पट्टी (476) मनोरंजन (210) राजनीति (874) रोजी-रोजगार (108) विधानसभा (87) व्यापार (286) शिक्षा (212)\nगौहर खान पर लगा प्रतिबंध चेतावनी के साथ वापस\nआर्केस्ट्रा में गोली चलला का बाद एगो नवही के मौत\nछपरा 19 फरवरी (वार्ता) बिहार के सारण जिला के दिघवारा थाना क्षेत्र में शादी समारोह का दौरान आर्केस्ट्रा में फरमाईशी गीत गववला ले के भइल बतकही बढ़ि के गोलीबारी में बदलि गइल आ गोली लगला से एगो नवही के मौत हो गइल. पुलिस सूत्र से मिलल जानकारी में बा कि कोरिया गांव के शंकर प्रसाद\nटटका खबर, शनिचर, 30 दिसम्बर 2017\nभारत का नाराजगी जाहिर कइला का बाद फिलस्‍तीन पाकिस्तान में अपना राजदूत वालिद अबू अली के ओहिजा से वापिस बोला लिहलसि आ खेद जतवले बा कि अनजाने में राजदूत ई गलती क दीहलन. लखनऊ के सआदतगंज इलाका के यासीनगंज में एगो मदरसा में बन्न क के राखल 52 गो नाबालिग लइकियन के पुलिस छोड़ा लिहलसि\nटटका खबर, बियफे, 28 दिसम्बर 2017\nमुस्लिम समाज के एगो कुप्रथा तलाक-ए-बिद्दत के गैर कानूनी बनावे वाला बिल आजु लोकसभा पारित क दिहलसि. एह कानून में व्यवस्था रही कि तीन तलाक देबे वाला मनई के तीन बरीस के जेल दीहल जा सकी. एह बाल पर विपक्षियन के सगरी आपत्ति खारिज क दीहल गइल. कांग्रेस ऊपरे-ऊपर त अपना के एह बिल के\nछपरा जेपी विश्वविद्यालय में विजिलेंस के छापा\nरजिस्ट्रेशन सेक्शन में घंटन चलल फाइलन के जांच. हाईकोर्ट के निर्देश पर शुक का दिने पड़ल विश्वविद्यालय में छापा. संबद्ध कॉलेजन में अनुदान वितरण में भइल गड़बड़ी के दोषी के गिरफ्तारी ना भइलो से नाराज बावे हाई कोर्ट. श्रीधर दास देवरहा बाबा श्रीधर दास डिग्री महाविद्यालय के तीन गो छात्र हाईकोर्ट में गोहार लगवले बाड़ें\nटटका खबर, 27 अप्रैल 2017, बियफे\nशिमला में आजु प्रधानमंत्री नरेंद्र मोदी आम आदमी ला सस्ता हवाई यात्रा योजना ‘उड़ान’ (उड़े देश का आम नागरिक) के पहिलका फ्लाइट के झंडी देखाके रवाना कइलन आ एकरा साथही शुरु हो गइल देश के एक कोना के दोसरका कोने से हवाई यात्रा से जोड़े के काम. सुप्रीम कोर्ट एगो याचिका के सुनवाई क के\nटटका खबर, 17 फरवरी 2017, शुक\n(शनिचर सबेरे 10 बजे के अपडेट) घन कुहा आ खराब मौसम का चलते पूर्वोत्तर रेलवे के गाडी संख्या 15204 लखनऊ जं.-बरौनी एक्सप्रेस 24 फरवरी आ3मार्च के, अउर गाडी संख्या 15205 लखनऊ जं.-जबलपुर एक्सप्रेस 22 फरवरी आ 1 मार्च का दिने ना चलावल जइहें स. सोनभद्र जिला के शक्तिनगर इलाके में पीडब्लूडी मोड़ का\nटटका खबर, 15 फरवरी 2017, बुध\nसिवान के बाहुबली नेता आ सिवान से राजद सांसद रहल शहाबुद्दीन के सिवान जेल से हटा के तिहाड़ जेल भेजे के आदेश सुप्रीम कोर्ट दे दिहलसि आ इहो कहलस कि उनुका प चलत सगरी मामिला के सुनवाई वीडियो कान्प्फ्रेंसिंग से करावल जाव. एह फैसला के स्वागत करत भाजपा के बड़ नेता आ केन्द्रीय मंत्री रहल\nटटका खबर, 13 फरवरी 2017, सोमार\nबिहार के मुख्यमंत्री नीतीश कुमार साफ क दिहलन कि नोटबंदी प प्रधानमंत्री नरेंद्र मोदी के फैसला के दीहल उनुकर समर्थन अबहियों जारी बा आ ओकरा वापसी के बात कइल बेकार बा. कहलन कि अब बेनामी संपति का खिलाफ कार्रवाई होखल चाहीं. यूपी विधानसभा चुनाव के आखिरी दौर के चुनाव ला परचा दाखिला के तिसरका दिने\nटटका खबर, 28 जनवरी 2017\nबिहार में फेरु भइल शिक्षा घोटाला. पर साल बिहार के बदनाम बोर्ड घोटाला का तरहे एगो नया घोटाला शिक्षा का क्षेत्र में भइल सामने आइल बा. बिहार विश्वविद्यालय में भइल एहू घोटाला के केन्द्र में वइसने रसूख वाला मौदूद बा जवना चलते ओकरा प केहू हाथ डाले के हिम्मत नइखे करत. ललन सिंह के नाम\nटटका खबर, 25 जनवरी 2017\nदुनिया के शेयर बाजारन के रुख आ बजट से पहिले बैंकिंग अउर फाइनेंस कंपनियन के शेयर में भइल जोरदार लिवाली से आजु मुम्बई शेयर बाजार हाल के तीन महीना में सबले ऊँचाई ध लिहलसि. पांच राज्यन में होखे जात विधानसभा चुनाव के देखत चुनाव आयोग भारतीय रिजर्व बैंक से निहोरा कइले बा कि उमीदवारन के\nटटका खबर,9जनवरी 2017\nछपरा टीसन प आजु सबेरे मुम्बई से मुजफ्फरपुर जात पवन एक्सप्रेस के एगो कोच में तलाशी लेत रेल पुलिस का हाथे एगो झोरा लागल जवना के केहु दावेदार ना बनल. ओह झोरा से ढेरे असलहा बलामद भइल बा. सवारियन से पूछला से कुछऊ थाह ना लाग पावल. यूपी चुनाव घोषणा का बाद कानून व्यवस्था बनवले\nछपरा से4गो जालसाज धरइले\nफर्जी वीजा कागजात बना के विदेश भेजेवाला गिरोह के चारगो जालसाजन के काल्हु छपरा के जेपीएम कॉलेज का नियरा से छपरा पुलिस गिरफ्तार क लिहलसि। बतावल जात बा कि 21 जने के फर्जी कागजात बनाके सिंगापुर भेजले रहले सँ बाकि सब जने एयरपोर्ट पर धरा गइले। जब पता चलल कि एह लोगन का साथे जालसाजी\nछपरा न्यूज, 16 अक्टूबर 2016, अतवार\nभसान का बाद अब पूजा समितियन पर मुकदमा शुरू होखे के दौर दूर्गा पूजा बीतला आ मूर्तिभसान हो चुकला का बाद अब प्रशासन पूजा समितियन पर तरह तरह के केस लादल शुरू क दिहले बा. बिहात सरकार हवनो तक प रोक लगा के आपन सेकूलरिज्म देखा चुकल बीया बाकिर कबो तजिया निकाले पर रोक लागल\nछपरा न्यूज, 15 अक्टूबर 2016, शनिचर\nएकमा नगर पंचायत ला वोट पड़ल काल्हु शुक का दिने एकमा नगर पंचायत ला वोट डालल गइल. सबेरहीं से लोग वोट डालेला लाइल में लागल शुरू हो गइल रहुवे. कोहरगड़ बलुआपर बूथ पर फर्जा नाम पर वोट डाले चहुँपल लोग के पुलिस खदेड़ खदेड़ के पीटलसि. करीब 60 फीसदी वोटर अपना कर्तव्य के पालन कइलन\nछपरा न्यूज, 14 अक्टूबर 2016\nबिहार के पहिलका भारी वाहन ड्राइविंग स्कूल छपरा में भाजपा सांसद आ केन्द्र में कौशल विकास आ सड़क परिवहन राज्यमंत्री राजीव प्रताप रूढ़ी सारण के नवहियन के एगो शानदार तोहफा दिहले बाड़न. बिहार के पहिलका भारी वाहन ड्राइविंग स्कूल सारण जिला के खैरा में2किलोमीटर लमहर आ5एकड़ में पसरल जमीन पर खुले\nबलिया छपरा रेलखंड पर आवाजाही बन्द, ट्रेनन के रूट बदलल\nरात में सहतवार टीसन का लगे मालगाड़ी के बेपटरी हो गइला का चलते बलिया आ छपरा के बीच रेलगाडियन के आवाजाही बन्द हो गइल बा। कई गो रेलगाडियन के निरस्त क दिहल गइल बा। लमहर दुरी वाला रेलगाडियन के भटनी हो के चलावल जात बा।\nदेवी देवता के हीनई करत वीडियो का खिलाफ छपरा धधकल\nपिछला तीन दिन से बिहार के सारण जिला हिन्दू आक्रोश के लहोक झेलत बा. हिन्दू देवी देवता के हीनई करावल एगो वीडियो मकेर के एगो मुसलमान नवही बेंगलुरु से अपना साथियन के मोबाइल पर भेजलसि आ ओकर पसरल शुरु हो गइल. हिन्दूवन का खिलाफ होखे वाला हर हरकत के अनदेखी करे के प्रशासनिक आदत अबकी\nछपरा न्यूज, 29 मई 2016\nजेपी विश्वविद्यालय के तिसरका दीक्षान्त समारोह में बिहार के राज्यपाल आ कुलाधिपति रामनाथ कोविंद जी का हाथे 14 गो छात्रावन समेत कुल्ह 267 गो विद्यार्थियन के उपाधि दीहल गइल. एह मौका पर कुलाधिपति कोविंद सारण के माटी के सपूतन – देशरत्न राजेन्द्र प्रसाद, मजहरुल हक, गौतम ऋषि, ऋषि दधिचि, राजा मोरध्वज, भिखारी ठाकुर, राहुल सांस्कृत्यायन,\nएक त बाँड़ अपने गइलन, नौ हाथ के पगहो ले गइलन\nआजु सोमार का दिने छपरा-सोनपुर रेलखंड के डुमरी जुआरा बुजुर्ग हाल्ट का नियरा एगो नवही के ट्रेन से कटा के मौत हो गइल. आ ओकरा के बचावे का फेर में एगो मेहरारुओ कटा गइल. बतावल जात बा कि डुमरी जुअरा स्टेशन से पूरब कोठेया गांव का लगे सबेरे नौ बजे का लगभीर एगो नवही मोबाइल\nछपरा के जेपी विश्वविद्यालय में शिक्षकन के बहुते पद खाली\nछपरा के जयप्रकाश विश्वविद्यालय के प्रमुख कॉलेज आ नैको से मान्यता वाला राजेन्द्र कॉलेज में शिक्षकन के 157 स्वीकृत पद पर एह घरी महज 24 गो शिक्षक मौजूद बाड़ें. एह कॉलेज में इण्टर से पीजी ले आर्ट्स, साइंस आ कॉमर्स में करीब 12 हजार विद्यार्थियन के दाखिला लीहल गइल बा. बहुते विभाग त एके गो


बलमा बिहारवाला ‘‘खेसारीलाल यादव’’ – Anjoria\nसिनेमा भोजपुरी के सुपरहिट नायक खेसारीलाल यादव अब ‘‘बलमा बिहारवाला’’ लेकर आवत बाड़न एह फिलिम में उनकर रोमांटिक भूमिका बा. कुछेक सीन में त खेसारी खुदे औरत बन गइल बाड़ें. बुच्ची नाम के एह लड़की के भूमिका में आ बंशी नामके नवही का भूमिको में खेसारी धमाल मचा दीहें. एह फिलिम के खास बात बा कि बु्च्ची वाला किरदारो के डबिंग खुद खेसारिए कइले बाड़न. फिलिम में नायिका बाड़ी अक्षरा सिंह.\nहालिया प्रदर्शित ‘‘सपूत’’ के सफलता से उत्साहित खेसारी आश्वस्त बाड़न कि हर दर्शक के पसंद आवे वाली फिलिम ‘‘बलमा बिहारवाला’’ के सफलता तया बा. एकर निर्माता रितेश ठाकुर आ निर्देशक विष्णुशंकर बेलु हउवें


सावन -सिसक गइल बा – Anjoria\nअगस्त 6, 2017 राधेश्याम केसरी\nढहल दलानी अब त सउँसे, पुरवइया क झांटा मारे,\nसनसनात ठंढा झोका से, देहिया काँप गइल बा।\nमेजुका-रेवां गली- गली में, झेंगुर छोड़े मिठकी तान,\nरोब गांठ के अँगनैया में, डेरा डाल गइल बा!\nबइठ मचाने देके थपरी, दादी हुलें- सिवान।\nतब्बो चिरई नइखे भागत, पँखवा तोड़ गइल बा।\nसन किरवा क चमक दमक त, आग- सरीखा लागे ला।\nपकड़-पकड़ हाथे से ओके, हथवा लहक गइल बा।\nरोज निहारीं बदरा-बदरा, चँदा कब्बो ना लउकल!\nकेतना देखीं ऊपर-नीचे, अँखियाँ उब गइल बा।\nअरूआइल चेहरा क लेखा, दुपहरिया अब लागेला।\nलाल बुझक्कड़ हमें बताके, पियवा सरक गइल बा।\nमनवा त सावन में बाउर, केहू पार न पावे ला।\nबन- ठन के बौराइल जिउवा, सगरो- झेल गइल बा।\nजरत पेट पर पत्थर बँधली, तब्बो साँझ सतावेला।\nदहकत- आग बुतावे ख़ातिर, सावन-सिसक गइल बा!\nभोजपुरी रंगकर्म संस्था रंगश्री के नाट्यलेखन प्रतियोगिता


टटका टटका, अतवार, 13 सितम्बर 2020 – टटका खबर\nSep 13, 2020 अमित शाह, कुशीनगर, कोविड, जौनपुर, दरभंगा हवाई अड्डा, देवरिया, नीट परीक्षा, प्रयागराज, बक्सर, महराजगंज, मानसून सत्र, संसद, सीवान, सोनभद्र\nप्रधानमंत्री नरेन्‍द्र मोदी आजु बिहार में पेट्रोलियम क्षेत्र के तीन गो परियोजना राष्ट्र के समर्पित कइलें. एहमें पारादीप-हल्दिया-दुर्गापुर पाइपलाइन के विस्‍तार करत दुर्गापुर-बांका खंड अउर पूर्वी चंपारण आ बांका में रसोई गैस सिलेंडर भरे वाला दू गो एलपीजी संयत्र शामिल बाड़ी स. नौ सौ करोड़ रूपिया के एह योजनन से ढेरे लोगन के रोजगार मिली आ इलाका में नया उद्योगो धंधा खुले के राह बनी. 193 किलोमीटर लमहर दुर्गापुर-बांका पाइपलाइन जवना के आजु उद्घाटन भइल ऊ 679 किलोमीटर लमहर पारादीप-हल्‍दिया-दुर्गापुर गैस पाइपलाइन परियोजना के हिस्सा हवे.\nदेश के नागर विमानन मंत्री हरदीप सिंह पुरी आजु कहलन कि दरभंगा से दिल्‍ली, मुंबई, अउर बेंगलुरू के दैनिक उड़ान ला एही महीना से बुकिंग शुरू हो जाई आ छठ परब से पहिलहीं दरभंगा हवाई अड्डा से उड़ान शुरू हो जइहें स.\nसंसद के मॉनसून सत्र काल्हु सोमार से शुरु होखे जा रहल बा आ पहिला अक्टूबर ले चलावल जाई. एह सत्र के शुरू होखे से पहुलहीं सोनिया आ राहुल गाँधी विदेश चल गइल बाड़ें आ शायद सत्र खतम होखे से पहिले लवटि आई लोग. जब देश में कई गो बड़हन मुद्दा पर बहस करे के समय आइल बा त देश के एगो बड़का राजनीतिक गोल के माथ नेतन के देश के बाहर गइल चिन्ता के बाति बा.\nबतावल गइल बा कि एह सत्र में प्रश्‍नकाल ना होखी, आ शनिचर अउर अतवारो के बइठक होखल करी.\nगृह मंत्री अमित शाह के समहर मेडिकल जाँच करे ला दिल्ली के एम्स में भरती कइल गइल बा. पिछला महीना 30 तारीख के उनुका के कोविड उपचार का बाद एम्‍स से छुट्टी देत घरी एह जाँच को सलाह दीहल गइल रहुवे.\nदेशभर में आजु मेडिकल स्‍नातक प्रवेश परीक्षा – नीट के सफल आयोजन हो गइल एह परीक्षा में कोविड से बचाव के सगरी एहतियात लीहल गइल आ करीब पन्द्रह लाख विद्यार्थी एहमें शामिल भइले. करीब पौने चार हजार केन्द्र पर ई परीक्षा लीहल गइल.\nबरीस 2001 में वेनिस फिल्‍म समारोह में मीरा नायर के फिलिम मानसून वेडिंग के मिलल पुरस्कार का बाद अब उनइस बरीस बाद निर्देशक चैतन्‍य तम्‍हाणे के मराठी फिलिम ‘द डिसाइपल’ ला सबले बढ़िया पटकथा के पुरस्‍कार मिलल बा.\nआ अब भोजपुरी पट्टी से कुछ अउरी खबर –\nमहराजगंज पुलिस सोनौली इलाका से एगो नेपाली तस्कर के सवा छह किलो चरस का साथे गिरफ्तार क लिहलसि.\nसोनभद्र जिला के जुगेल इलाका में सोन नदी में नहात मध्य प्रदेश के चार गो लइका डूब गइलें. एहमें से तीन गो के लाश बरामद हो गइल बा आ चउथको के तलाशल जा रहल बा.\nगैंगस्टरन का खिलाफ चलत अभियान में जौनपुर जिला के अपराधी गिरोहन के करीब 22 करोड़ के संपति जब्त क लीहल गइल बा. दोसर खबर बा कि मडियाहू कोतवाली इलाका में ठनका गिरला से एगो औरत के मौत हो गइल.\nएगो मिनी ट्रक में लुका के बिहार ले जाए वाला एगो आदमी के देवरिया पुलिस लार इलाका से गिरफ्तार कइलसि.\nबक्सर जिला के ब्रह्मपुर इलाका से उत्पाद विभाग के टीम ढेरे विदेशी शराब का साथे एगो तस्कर के गिरफ्तार क लिहलसि. बक्सरे के औद्योगिक थाना इलाका से सेना के एगो जवान के शराब के नशा में धुत हालत में पुलिस गिरफ्तार क लिहलसि. एगो अउर खबर बा कि कोडरवां गांव के एगो आदमी शनिचर राति अपना मेहरारु के गड़ांसा से काट के मुआ दिहलसि आ बाद में अपनहुं फाँसी लगा के मर गइल.\nसीवान जिला के मैरवा इलाका से आजि एगो पिकअप वैन पर ढेरहन विदेशी शराब मिलला का बाद ओह पर सवार तीन जने के गिरफ्तार क लीहल गइल.\nकुशीनगर के तुर्कपट्टी इलाका से एगो फर्जी ग्राहक सेवा केन्द्र चला के खाता धारकन के रुपिया हड़पे वाला गिरोह के पांच गो अपराधियन के गिरफ्तार क लीहल गइल.\nप्रयागराज के सराय इनायत इलाका में एगो इनार से एगो लइका के लाश बरामद भइल.


प्रदेश के चार गो राज्य में बाँटे के प्रस्ताव केन्द्र सरकार कुछ सवाल उठावत फेर राज्य सरकार का लगे भेज दिहलसि. केन्द्र जानल चाहत बावे कि एह विभाजन के पूरा रूपरेखा का रही. सीमा का होखी, राजधानी कहवाँ बनी, कर्जा कइसे बँटाई आ अधिकारियन के बँटवारा कइसे होखी एह सब सवालन के जबाब राज्य सरकार से माँगल गइल बा.\nप्रदेश में मतदाता सूची पुनरीक्षण के काम दू जनवरी से दू दिन खातिर फेर करावल जाई जेहसे कि पिछला अभियान में छूटल फटकल मतदाता आपन नाम सूची में दर्ज करवा लेसु.\nराज्य भर में चलत शीतलहरी में अबहीं ले बासठ लोग मर चुकल बा. शीतलहरी का चलते सगरी स्कूल पच्चीस दिसम्बर ले बन्द करा दिहल गइल बा.\nकाकोरी काण्ड के महानायक पण्डित रामप्रसाद बिस्मिल, ठाकुर रौशन सिंह आ अशफाकुल्लाह खाँ के बलिदान दिवस पर सोमार का दिने राज्य भर में श्रद्धांजलि कार्यक्रम आयोजित भइल. एही दिने ठाकुर रौशन सिंह के नैनी जेल में, अशफाकु्लाह खाँ के फैजाबाद जेल में आ पण्डित रामप्रसाद बिस्मिल के गोरखपुर जेल में फाँसी दे दिहल गइल रहे.\nपिछला हफ्ता बलिया के एगो होटल से पंजाब के सर्राफा व्यवसायी के सामान चोरी होखे के मामिला के पर्दाफाश अबहीं ले नइखे भइल जवना से व्यापारी वर्ग में नाराजगी बा. पहिले त चोरी के रपट लिखे के थाना तइयार ना भइल त स्थानीय विधायिका मंजू सिंह का कहला पर घटना के अगिला दिने रपट दर्ज भइल. छह दिन बितला का बादो मामिला के जाँच में कवनो प्रगति नइखे भइल. हालात अतना संदिग्ध बना दिहल गइल बा कि कवनो अधिकारी एह मुद्दा पर मुँह खोले के तईयार नइखे होत. एह चोरी में करीब बाइस लाख के सोना चाँदी आ नगदी चोरी होखे के शिकायत व्यापारी कइले बा.\nचरण सिंह के जन्मदिन तेईस दिसम्बर के सपा किसान दिवस का तरह मनाई.


सेमर के फूल | जोगीरा\nHome भोजपुरी साहित्य भोजपुरी कथा-कहानी सेमर के फूल\nदेवेन्द्र नाथ तिवारी\nएगो छोट बच्ची के दुआरे प एगो सेमर के विशाल गाछ रहे. ओह घरी इहे बसंत के महिना चलत रहे. सेमर के फूल दिन में लाल-लाल फूलाव आ सांझी होत गिर जाए. छोटकी बुचिया रोज अपना खिड़की के लगे स्टूल रख के ओह प खड़ा हो के फूलवा के निहारे, निरखे आ सोचे कि केहु एह फुल के तूड़ के ओह के दीही त केतना निमन होइत. बिछवना प से उठते बुचिया आपन स्टूल उठावे आ पहुंच जाए खिड़की के सोझा. बुचिया के माई इ देख के बड़ा चिंतित रहें कि कहीं इ खिड़की से बाहर गिर मत जाव आ कवनो अनहोनी मत हो जाए.\nसमय बितत गइल बाकि इ सिलसिला जारी रहे. एक दिन सेमर के गछिया के दोसर तरफ के छत प एगो मेहरारू कपड़ा पसरले रही ऊ जब ओह कपड़न के बिटोरे लगली तबे उनकर नजर सेमर के फूलन प पड़ल उहो ओह फूलन के निरखे लगली. कुछ देर बाद छत प एगो आदमी आ गइल आ उ ओह मेहरारू के अंकाबारी में बांध लिहले, दुनो बेकत एक दुसरा के निहारते छत प सुत गइल लोग. फिर कुछ देर बाद एगो दोसर मरद अइने त इ दुनो जाना झटका के साथे एक- दोसरा से अलग हो गइल लोग. उ मरदा तनी खिसियाह बुझात रहे, मेहरारू के लखेदे लागल. आ जब उ धरा गइली त उनका के कोठा प से सेमरे के गाछी प धकेल दिहलस.\nओह मेहरारू के हाथ में सेमर के एगो डाढ़ लागल जवना में फूल भी रहे. बाकि उ डाढ़ केतना देर तक वजन सही, मेहरारू नीचे गिर गइली. बुचिया आपन खिड़की प से चिल्लाइल माई रे जल्दी आव, ऊ मेहरारू फूल तुड़े गइली ह त गिर गइली ह. माई घर से नीचे आके देखली ह त सेमर के गाछ त एगो लाश पड़ल बा. बुचिया के मन में इ बात बैठ गइल बा कि सेमर के फूल तुड़ला से आदमी मर जाला. अब बुचिया सेमर के फूल तुड़े के कबो ना सोचेले.\nलेखक: देवेन्द्र नाथ तिवारी (आखर के फेसबुक पेज से)\nपिछला लेख‘पीके’ में आमिर का भोजपुरी अवतार\nअगिला लेखमंदिर मे दुसाध\nसृष्टि में स्वर्ग जो अगर बाटे


हमरा दिल के आइना में प्रो वैद्यनाथ विभाकर - जनकदेव जनक - मैना: भोजपुरी साहित्य क उड़ान (Maina Bhojpuri Magazine)\nHome जनकदेव जनक विविध संस्मरण साहित्यकार परिचय हमरा दिल के आइना में प्रो वैद्यनाथ विभाकर - जनकदेव जनक\nहमरा दिल के आइना में प्रो वैद्यनाथ विभाकर - जनकदेव जनक\nअचार,विचार आ बेवहार में कुशल प्रो वैद्यनाथ विभाकर जी के छवि हमरा दिल के आइना में झलकत बाटे. उहां लेखा स्वाभिमानी, निरभिमानी आ अभिमानी पुरूष कहां मिली! जेकर राजनीतिक, सामाजिक, सांस्कृतिक आ साहित्यिक फलक पर पहचान अमिट बाटे. विभाकर जी के आकृति, प्रवृ़ति आ प्रक़ृति से श्री ढोढ़नाथ आंचलिक क्षेत्र के लोग परिचित बाटे. उहां\nजिनगी खुलल किताब रहे. बेलकुल कवनों पारदरसी शीशा नियर. समाज के हरेक आदमी में विभाकर जी के छवि अलग अलग रहे. गांव जवार के लोग उहां के मास्टर साहेब कहत रहे त कालेजियन लक्ष्का उहां के सर भा प्रोफेसर साहब कहस. कवि पत्रकार आ राजनइक लोग उहां के विभाकर जी के नाम से पुकारे.\nविभाकर जी बहुआयामी प्रतिभा के धनी व्यक्तित्व रहीं. उहां के क वि,पत्रकार, साहित्कार, नाटककार, रंगकर्मी , निर्देशक के रूप में अपना फन के जादू देश परदेश के विभिन्न कोना में देखइनीं. भोजपुरी भासा के उत्थान आ विकास खातिर उहां के जिनगी समर्पित रहे. ता उमिर संघर्ष करत रह गइनी. संविधान के आठवां अनुसूचि में भोजपुरी भासा के दरजा दिलावे खातिर उहां के प्रयास सराहनीय रहल बा. ओकरा के भुलावल ना जा सकेला.\nसन् 1970 के दशक में विभाकर जी आ स्व. जमादार भाई के संपादन में भोजपुरी पत्रिका ‘पपीहरा’ के प्रकाशन शुरू भईल. एकर कार्यालय जनता बाजार पर जमादार भाई के किताब दोकान रहे. बहुते तकलीफ आ जोखिम उठा के पत्रिका के प्रकाशन होत रहे. बाकिर दोनों विभूतियन के दिवंगत भइला के बाद से पत्रिका बंद हो गइल. अतने ना भोजपुरी के विकास में साहित्यिक आ सांस्कृतिक संस्था ‘भोजपुरी भारती ’ के गठन भी भइल, जवन आजो चलत बा. एह संस्था के माध्यम से गांव गांव जाके क वि गोष्ठी कइल जाव आ भोजपुरी भासा के परचार प्रसार होखो. एह संस्था से धीरे धीरे बहुते नाटकार, कवि, पत्रकार, लेखक, गीतकार आदि जुड़लें. एकर संचालन में कइगो विघ्न बाधा भी आइल, बाकिर कर्म पथ पर अडिग रहेवाला विभाकर जी अपना लिक से कबहूं बिचलित ना भइनीं. एह संस्था से ‘भोजपुरी भारती’ नाम के एगो पत्रिका के प्रकाशन भी भइल. साथे कई गो लेखकन के किताबन के प्रकाशन भी हो रहल बा.\nहमारा इयाद आवता, 11 नवंबर 2010 के सांझ के बेरा प्रभात खबर कार्यालय में हम समाचारन के संपादन करत रहीं. ठीक ओही टाइम विभाकर जी के फोन आइल. कुशल क्षेम के बाद उहां के कहनी कि तोहार कई गो रचना पढ़े के मिलल रल. ‘भोजपुरी भारती ’खातिर भी कुछ रचना भेज. हम कहनी कि राउर आदेश सिर माथे पर, जल्दीय कुछ रचना भेजब. अचनाक 26 नवंबर 2010 के साहित्यकार चंद्रेश्वर प्रसाद सुधांशु जी के फोन आइल कि हमनी के बीच अब विभाकर जी नइखीं.\nअतना बात सुनते हमरा दिल में धक से लागल. मुंह से निकल, ‘हे ईश्वर ई का हो गइल.’ दिन भर मन बेचैन रहे. कभी विभाकर जी लक्ष्का अजय भोजपुरिया त कबही उहां के बड़ लक्ष्का विजय के फोन पर बात करे के कोशिश करत रहीं. आखिर में कवि वीरेंद्र मिसिर अभय जी से पूरा बात भइल. ओह दिन सांझ के बेरा झरिया में भी शोक सभा भइल. जेमे विभाकर जी के श्रद्धा सुमन अर्पित कइल गइल.\nअबही अन्हेर बा हमारा आवाज के खामोस रहे द,\nबहुत दुर सवेरा बा हमरा के गम में बेहोस रहे द.\nसायद केहूं दर्द समझ जाव सुप्रभात होखे तक,\nतब तक हमरा आंखिन के पलकन में ओस रहे द!\nविभाकर जी के साथे बहुते अनमोल छन हमरो बितावे के मिलल रहे. जवना के अनुभूति त दिल में महसूस कइल जा सकेला. बाकिर ओकरा भाव के प्रगट करे के हमरा पास सबदन के कमी बा. विभाकर जी के अंदर एगो खूबी रहे कि उहां के विकट से विकट समयों में हरमेशा मुसकात रहीं. शांत चित्त कवनों योगर्षि नियर बइठले बइठले बहुते लोग के समस्या हल कर दी. जब हम डीएन हाई स्कूल जनता बाजार में पढ़त रही. ओही समय जमादार भाई के दोकान पर विभाकर जी से भेंट भइल. उहां के पूछनी ,‘स्कूल के लक्ष्का कहत रलहस कि तु एगो उपन्यास लिखले बाड़, तनी हमरो के देखाव ना..’ हम सकुचात जबाव देहनी कि रउरा ठीके सुननीं ह. झरिया कोयलांचल के पृ़ष्ठभूमि पर एगो उपन्यास लिख रहल बनी.., बीच में बात काटत उहां के कहनी ,अरे वाह!आउर का का लिखत बाड़ हो..’हम कहनी कि कानपुर से प्रकाशित पत्रिका‘कंचन प्रभा’ के ‘रहस्य क्या था?’ स्तंभ में एगो रचना आइल बा.’\n‘ओह जी तोहार केहूं रहेला का. ’\n‘हम ना में जबाव देहनी.’ कहनी कि हमरा ओह पत्रिका में भेजे के सुझाव सुधांशु जी देहले रहीं.\n‘अरे मरदवा, तोहार रचना बड़ पत्रिका में छपल आ हमनी के कानों कान खबर ना, एही तरह मेहनत करअ, एक दिन रंग चोखा होई.’\nविभाकर जी के सराहना पाके हमार मन गद गद हो गइल. दिल दरियाव लेखा फुला गइल. दुसरके दिन उपन्यास के पांडुलिपि उहां के हम दे अइनी. एक सप्ताह बाद पांडुलिपि लउटावत उहां के खूब शबाशी दिहनीं. आ कहनी कि लेखनी त तोहार बेजोर बा. बाकिर ढेर पढ़ अभहीं लिख कम. आगे पढ़लके कामे आई. अइसे उपन्यास के कहानी, शिल्प, कथानक, पात्रन के चयन आदि ठीक बाटे. देश काल पर तोहार उपन्यास खरा उतरत बा...\nआज हमरा बुझाला कि विभाकर जी के प्रशंसा हमरा के पत्रकार आ लेखक बनावे में जादा मददगार साबित भइल. उहां के सराहना के कोटि कोटि प्रणाम!\nजमादार भाई के दोकान के बाद विभाकर जी के बइठकी क वि श्याम नारायण बाबा के दोकान पर होखे. उहवों लेखकन के जुटान होखे. सन 1984 के पहले हमरों अड्डा ओही लोग के साथे रहे.\nबचपन में डोमकच, राम लीला, रास लीला, नाच देख देख के एगो नाटक‘ मजबुरी’ लिखले रहीं. गांव के लोगन के राय पर ओ नाटक के मंचन गांव में करावे के विचार भइल. ओह टाइम स्व. जमादार भाई, स्व. मुखलाल प्रसाद आ विभाकर जी के निरदेशन में नाटकन के मंचन होखे. हमरो दिल्ली तमन्ना रहे कि नाटक मजबुरी के निरदेशन विभाकर जी करती त अच्छा रहीत. एह सिल सिला में हम उहां से मिल के आपन बात रखनी त उहां के बडा खुश भइनी. नाटक के पाट के बंटवारा उहां के नाटक पढ़ले के बाद कइनीं. सन 1976 में गांव के स्वतंत्रता सेनानी स्व. सरयुग प्रसाद गुप्ता जी के घर के सामने मंच बनल आ नाटक खेलल गइल. ओह में कलाकार रामदेव प्रसाद, नंदकिशोर प्रसाद, कृष्णा प्रसाद, मो कलामुद्दीन, ललन प्रसाद, रहिम मियां, तेग बहादुर , नसीम अंसारी,रहीम मियां आउर लोग रहे. नाटक में साज बाज के मदद स्व राघो बाबा कइले रहीं. ओकरा बाद तविभाकर जी आ जमादार भाई के निरदेशन में ढेरे नाटकन के मंचन भइल. जब नाटक के प्रसंग चलल बा त एगो बात आउर इयाद आवता. घटना सन 1974 के हटे. हमरा गांव के राम पुकार प्रसाद के सहयोग से बीपी राजेश के नाटक ‘दौलत के पुजारी’ के मंचन के दिन रोपाइल. जवन वसंत पंचमी के खेले के रहे. नाटक के अभ्यास विभाकर जी आ जमादार भाई दुनू टाइम निकाल के करा दिहीं लोग. ओह नाटक में 17 गो कलाकार गांव के रहस ,जे रोज रिहलसल करे आवस. नाटक के तइयारी पुरकस भइल रहे. शामियाना,साजिंदा, लाउड स्पीकर आदि के साटा बंधा गइल रहे. ऐन मउका पर वसंत पंचमी के तीन दिन पहले रामपुकार जी एगो मौलवी साहब के बुला के अपना दुआर पर महलूद करा दिहले. एह से नाटक के कलाकार दु गो गुट में बट गइले. केहू कहे नाटक होई केहू कहे ना होई. ई दोहमच विभाकर जी आ जमादार भाई के पास पहुंचल त उहां के कहनी कि नाटक होई ,बाकिर दौलत के पुजारी ना मतवाला के लिखल नाटक ‘ग्रेजुएट डाकू ’ होई. एह नाटक में मात्र सात पात्र बाड़ेन. तीन दिन में नाटक तइयार हो जाई. ओही दिन पाट के चयन भइल आ नाटक बसंत पंचन्मी के रात शानदार भइल.\nअब तनी विभाकर जी के जेपी आंदोलन बात भी हो जाव. सन 1974 में देश में इंदिरा कांगरेस सरकार रहे. उ देश में इमरजेंसी लगा दिहले रहे. ओकरा विरोध में जेपी आंदोलन शुरू भईल. जवना में वैद्यनाथ विभाकर के नेतृत्व में जगे जगे बैठक आ सभा होखे. एक दिन छपरा में सभा रहे. पुलिस सभा के दौरान लाठी भांजे लागल . कई लोग घायल भइल. सभा में भगदड़ मच गइल. एकमा के सभा में भी गोली चलल. उहां एको लक्ष्का गोली लगला से मर गइल. हमार साथी कृष्ण कुमार सहित कई गो साथियन के जेल जाये के पड़ल. जेपी आंदोलन के प्रभाव से जन चेतना जागल. कांगरेस के विरोध में 1977 के चुनाव में जनता पाटी भारी बहुमत से जीतल. बिहार में श्री लालू प्रसाद यादव मुख्य मंत्री के पदभार संभलनी. मुख्यमंत्री से विभाकर जी के अच्छा संबंध रहे. लेकिन उहां के राजनीति में ना आ पइ़नी. बाकिर लालू प्रसाद यादव जब जब चुनाव प्रचार में महाराजगंज संसदीय क्षेत्र में जाई त विभाकर जी के अपना साथे जरूर राखीं.विभाकर जी कबहूं राजनीति के गलत उपयोग ना कइनी. सकारात्मक सोच के कारण क्षेत्र में हमेशा विकास आ उत्थान के काम कइनीं.\nनाम-वैद्य नाथ विभाकर\nपिता -बलदेव प्रसाद\nजन्म -5 फरवरी 1955 (ग्राम भेंटवलिया)\nमृत्यु-26 नवंबर 2010 (ग्राम भेंटवलिया)\nलेक्चर - भगवान पुर कॉलेज ,भगवानपुर बाजार, सीवान.\nशिक्षक - श्रीढोढ़ स्थान मध्यविद्यालय लहलाद पुर,सारण.\nसंपादक - भोजपुरी पत्रिका‘पपीहरा’ संपादन-भोजपुरी भारती, श्रीढाढ़नाथ वाणी, भोजपुरी सम्मेलन पत्रिका पटना आदि.\nपदाधिकारी - अध्यक्ष भोजपुरी भारती,जनता बाजार,सारण, अखिल भारतीय भोजपुरी साहित्य सम्मेलन पटना,विश्व भोजपुरी सम्मेलन सहित ढेरों संगठन से जुड़ल रहीं.\nअंक - 66 (9 फरवरी 2016)


उर्दू से हिंदी: एक ग़ज़ल :गुरूर-ए-हुस्न के मंज़र ...\nप्रस्तुतकर्ता आनन्द पाठक पर 2:38 am\nबहुत बढ़िया गजल . भाई आनंद आ गया .. प्रस्तुति के लिए धन्यवाद....\n19 जनवरी 2010 को 3:24 am\n19 जनवरी 2010 को 3:44 am\nआ० सतपाल जी/मिश्र जी\n"स्वामी’ जी के ग़ज़ल की सराहना के लिए बहुत-बहुत शुक्रिया\n21 जनवरी 2010 को 7:07 am\nआनन्द आया देखकर, साधक करे पुकार.\nबङी ये सेवा देश की, तुम करते हो यार.\nतुम करते हो यार, स्वयं भी अच्छी कविता.\nशेर,कुण्डली,गजल या दोहा, हैं सब कविता.\nयह साधक कविराय,आज कुछ खुल के गाया.\nसाधक करे पुकार, देखकर आनन्द आया.\n22 जनवरी 2010 को 12:45 am


नेहा श्री के राजस्थान में ‘तांडव’ आ यूपी अउर दिल्ली में कहली ‘प्यार कवनो खेल ना ह’ – Anjoria\nराजस्थानी सिनेस्टार नेहा श्री राजस्थानी का साथही हिन्दी, हरियाणवी, मैथिली अउर भोजपुरी फिलिमन में पूरा सक्रिय बाड़ी.\nएह महीना मई में नेहा श्री के केन्द्रीय भूमिका वाली दू गो फिलिम रिलीज भइली स आ दुनू के कारोबार निकहा शानदार रहल. दुनू में नेहाश्री के अदाकारी के सराहल जात बा.\n18 मई से राजस्थान में रिलीज राजस्थानी फिलिम ‘तांडव’ के बम्पर ओपनिंग मिलल आ अबहियों अनेके सिनेमाघर में फिलिम शानदार रूप से चलत बा. तांडव के लेखक निर्देशक लखविंदर सिंह आ निर्माता नन्दकिशोर मित्तल हउवन.\n16 मई से उत्तर प्रदेश आ दिल्ली के अनेके सिनेमाघरन में नेहाश्री के भोजपुरी फिलिम ‘प्यार कवनों खेल ना ह’ रिलीज भइल. लोग एह फिलिम में नेहा श्री के कुशल अभिनय, मोहक अदा आ मनमोहिनी नृत्य खूबे पसंद कइले बा. निर्माता निर्देशक राकेश कुमार के एह फिलिम में नेहा श्री संगे भोजपुरी सुपर स्टार खेसारीलाल यादव आ नवोदित नायक गायक लाडो मधेशिया बाड़न.\nनेहाश्री के एगो अउर फिलिम जल्दिए रिलीज होखे वाली बा भोजपुरी फिलिम ‘सजना मंगिया सजा द हमार’. मैनास प्रोडक्शन का बैनर में एह फिलिम के हलचल सिंह बनवले बाड़न आ ओम प्रकाश यादव निर्देशित कइले बाड़न.\nप्यार कवनों खेल ना ह\nधमाल मचावे ला तइयार ‘निरहुआ हिन्दुतानी’


खैरा बकुला - विकिपीडिया\n(खैरा अंजन से अनुप्रेषित)\nजाति (Genus): Ardea\nप्रजाति: A. cinerea\nधानी: गर्मी में\nहरियर: साल भर\nखैरा अंजन भा खैरा बकुला भा खाली खैरा(अंगरेजी: Grey heron) (Ardea cinerea) चिरइन के बकुला परिवार के सदस्य हवे। हिंदी में एकरा के नारी आ सैन भी कहल जाला। आम बोलचाल के भासा में बकुला कहि के भी काम चल जाला हालाँकि, बकुला कई ठे प्रजाति के चिरई सभ के कहल जाला आ ई असल में कौनों प्रजाति के नाँव ना हवे बलुक चिरइन के परिवार हवे जवना में कुल साठ गो से ढेर प्रजाति बाड़ी।\nखैरा एगो लमहर टाँग वाली आ लमछर आकार वाली पनिहा शिकारी चिरई हवे। ई बकुला परिवार, आर्डेडाई, के सदस्य चिरई के प्रजाति लगभग पूरा शीतोष्ण कटिबंधी यूरोप आ एशिया में आ अफिरका के कुछ हिस्सा में पावल जाले। आमतौर पर ई चिरई अपने पूरा इलाका में साल भर निवास करे वाली हवे बाकी ढेर उत्तर के ओर वाला इलाका में से ई जाड़ा के दिन में दक्खिन ओर प्रवास करे चलि आवेलीं। नमभूमि के निवासी ई चिरई अक्सर झील, ताल, तालाब, पोखरा गड़ही आ नद्दी-नाला आ दलदली भूमि के आसपास देखाई पड़े ले। एकर भोजन मुख्य रूप से पनिहा जीव जंतु होलें जिनके शिकार ई पानी में एक जगह स्थिर खड़ा हो के लगे अइला पर चोंच मार के भी करे ले आ किनारे पर खड़ा होके लगे के छिछला पानी में लपक के भी पकड़े ले।\nखड़ा होखला पर लगभग एक मीटर के ऊँचाई वाली ई चिरई सभ के सयान सदस्य के वजन लगभग 1 से2किग्रा (2.2 से 4.4 पाउंड) होला। इनहन के मूँड़ी आ गर्दन सफेद रंग के होला आ गर्दन पर एगो करिया पट्टी नियर आँख के ऊपर से मूँड़ के पाछे से गर्दन की ओर होला। गर्दन के निचला हिस्सा में एगो पातर पट्टी होले। शरीर आ पाँख के रंग मटियाहूँ (gray) रंग के होला आ शरीर के निचला, पेट के ओर के हिस्सा हल्का मटियाहूँ लिहले उज्जर रंग के होला। पाँख के ऊपर करिया पट्टी भी होला। तेज नोक वाली चोंच गुलाबी आभा लिहले पियर रंग के होला।\nई चिरई अपना कॉलोनी बना के एक साथे बच्चा देली कुल। बच्चा पैदा करे के समय बसन्त के होला जब ई ऊँच फेड़ सभ पर "बकुलाहट" में घोंसला बना के अंडा देवे लीं। एक बेर में तीन से पांच गो अंडा देलिन। अंडा के नर आ मादा दुनो मिल के करीब 25 दिन ले सेवे लीं, बच्चा निकलला पर चारा चुगावे के काम भी दुनो परानी करे लीं।\n↑ बर्डलाइफ इंटरनेशनल (2012). "Ardea cinerea". IUCN Red List of Threatened Species. Version 2013.2. International Union for Conservation of Nature. पहुँचतिथी 22 जनवरी 2016. CS1 maint: uses authors parameter (link) CS1 maint: ref=harv (link)\n↑ चिरई सभ के नाँव\n"https://bh.wikipedia.org/w/index.php?title=खैरा_बकुला&oldid=654188" से लिहल गइल\nएह पन्ना पर आखिरी बेर संपादन5अप्रैल 2019 के 07:04 बजे भइल रहल।


बिहार कांग्रेस – टटका खबर\nकांग्रेस अध्यक्षा सोनिया गाँधी बिहार कांग्रेस के अध्यक्ष अशोक चौधरी के उनुका पद से हटावत बिहार कांग्रेस के सगरी कमिटियनो के भंग क दिहले बाड़ी. लालू का साथे आपन नाता निबाहे का ललक में राहुल गाँधी बिहार के कांग्रेसियन के पहिलहीं बता दिहले रहलन कि बिहार में लालू के साथ ना छोड़ी कांग्रेस. अशोक चौधरी


अरबा सहिओ रहला पर कुनबा डूबे के डर बा – बतंगड़ – 88 – Anjoria\nलोकतंत्र में लोक के चलेला बाकिर लोक के घोड़ा चलावेला तरह तरह के घुड़सवार मौजूद बाड़ें अपना देश में. केहू का लगे खानदान के नाम बा त केहू जाति आ फिरका का भरोसे अपना लोक के हाँकत आपन लोक-परलोक बनावे-सुधारे में लागल रहेलें. हालही में कर्नाटक का चुनाव में एह घुड़सवारन के करतब देखे के मिलल आ लोक ठकुआइल-भकुआइल देखते रहि गइल. एक दिन पहिले ले जे लोग एक दोसरा के हरावे-गरियावे में लागल रहुवे ऊ चुनाव के परिणाम का बाढ़ में दहात एके गाछ पर आसरा ले लीहल. एगो होला रामराज जब बाघ बकरी एके घाट पर पानी पिए लागेलें आ एगो होला बाढ़ के आफत जब साँप छुछुन्दर एके गाछ पर आसरा ले लेलें. ओह घरी उनुका सोझा आपन-आपन जान बचावे के फिकिर एक दोसरा के जान लिहला से अधिका होला.\nबाकिर ई आपद धरम कतना दिन ले निभावल जा सकेला. एक ना एक दिन आपुस के विरोधाभास हावी होखहीं के बा. ज्ञान के बहत गंगा सोशल मीडिया पर एक दिन सीता स्वंयवर के कथा नयका संदर्भ में पढ़े के मिलल. सीता स्वंयवर में शर्त रहुवे कि जे शिवजी के धनुष पर प्रत्यंचा चढ़ा के देखा दी सीता के बिआह ओकरे से होखी. सगरी राजा जब आपन-आपन बल लगा के हार गइलें त सभे मिल के ओह धनुष के प्रत्यंचा चढ़ावे के कोशिश करे लागल. ई देखि के एगो विप्र पूछ बइठलें कि महाराज सभे, अगर जे कहीं रउरा सभे मिल के ई काम करिओ लेब त सीता केकरा से बिआहल जइहें. जबाब मिलल कि तब हमनी का अपना में लड़ के एकर फैसला कर लेब आ जवन राजा आखिर में जीयत बाँच जाई ओकरे से सीता के बिआह होखी.\nएह घरी एगो नाकाबिल फेंकू प्रधानमंत्री का खिलाफ तरह तरह के काबिलन के जमात एक दोसरा से हाथ मिला के देश के एह नाकाबिल पीएम से छुटकारा दिआवो के सपना देखे-देखावे में लागल बा. ई लोग अपने तर्क के कि मोदी सरकार एगो नाकाबिल सरकार बिया तुरते कुतर्क साबित कर देत बाड़ें जब सभे मोदी के हरावे ला एक दोसरा के एकजुट हो जाए के गोहार लगावत बा. कुमारस्वामी के सत्यवादिता के लोहा त हमहूं मानत बानी जे चुनाव का पहिले कहले रहुवे कि अगर हमार सरकार ना बन पावल त हम जान दे देब. ओने बबुओ के गोल का सोझा जियला मरला के सवाल खड़ा हो गइल रहुवे. अगर जे कहीं कर्नाटको हाथ से बेहाथ हो गइल त बबुआ के जिनिगी नरक होखल तय रहुवे. दुनु गोल के मजबूरी कर्नाटक में अन्हरा-लंगड़ा के सरकार बनवावे में सफल हो गइल आ मौका देखते देश भर के मोदी विरोधी हाजिर हो गइलें जयकारा लगावे खातिर.\nसभ छँवड़िन के झूमर पाड़े जात देखि के दिल्ली के लंगड़िओ कूद पड़ल. भलहीं ओकरा के मंच पर पहिला कतार में केहू आवे ना दीहल. सभका लागत बा कि अगर सगरी मोदी विरोधी गोल एकजुट हो जासु त मोदी के आसानी से हरावल जा सकेला. आ ई लोग ओह कहाउत के सही साबित करावे में लागल बा जब एगो महान साँख्यिकीविद् नदी के औसत गहराई निकाल के अपना कुनबा के पार करे के सिग्नल दे दिहलसि. ऊ हिसाब लगवलसि कि नदी के औसत गहराई ओकरा परिवार के औसत लम्बाई से कम बा आ ओकर कुनबा आराम से नदी पार कर जाई. बाकिर नदी में हेलवला का बाद जब ओह पार चहुँपल त देखलसि कि ओकर पूरा कुनबा नदी में डूब चुकल रहुवे. ओकरा तबो समुझ में ना आ पावे कि आखिर अरबा सही रहला का बावजूद कुनबा डूबल त कइसे.\nएह लोग के अरबा के काट एगो अउर अरबाबाज निकाल के बतवले बा कि अगर सभे मिलिओ गइल तबहियों भाजपा सबले बड़का गोल बन के उभरी आ ओकर कम से कम 226 गो सांसद जीत जइहें. बाकिर हमनी के एह अरबाबाजन के फेर में नइखे पड़े के. नोटा के बटन दबावहूं के गलती नइखे करे के काहे कि ऊ सगरी वोट देश के हरावे के काम करी. सुनत नइखीं चर्च आ मस्जिद से एके आवाज उठत बा कि सभे मोदी का खिलाफ वोट करे. दुख त ई देख के होखत बा कि एकरा जबाब में मठ आ मन्दिरन से नइखे सुनात कि सगरी वोट मोदी का गोल के दीहल जाव.\nआ चलत चलत एगो अउर कहाउत रेघरियावल चाहत बानी – चार बाँस चौबीस गज अंगुल अष्ट प्रमाण. एते प सुल्तान है मत चूको चौहान.\nPrevious Post: नीक-जबून-14\nNext Post: खुदकुशी करे वालन पर ममता जन करीं – बतंगड़ – 89


अपने देश में सौतेलापन के दंश झेलत भोजपुरी – Anjoria\nJan 5, 2012 आठवीं अनुसूची, भोजपुरी\nभारत के एक हजार साल पुरान देशज भाषा भोजपुरी अपने देश में आजु सौतेलापन के शिकार बिया. राजनेतवन आ केंद्र सरकार के अनदेखी का चलते भोजपुरी दसियन बरीस से संवैधानिक मान्यता खातिर तरसत बिया. खास त ई बा कि दुनिया के सोलह देश के 20 करोड़ से बेसी लोग के भाषा भोजपुरी के मॉरिशस में संवैधानिक मान्यता मिल चुकल बा बाकिर अपने देश में अपना जायज हक से वंचित राखल जात बा भोजपुरी के. भोजपुरी समाज दिल्ली के अध्यक्ष अजीत दुबे के कहना बा कि समृद्ध सांस्कृतिक विरासत अउर प्रचुर साहित्य वाली भोजपुरी भाषा देश में सरकारी अनदेखी के शिकार बिया. आपन निराशा जाहिर करत अजीत दूबे के कहना बा कि, संविधान के आठवीं अनुसूची में शुरूआत में 14 गो भाषा रहली स बाकिर बाद में समय-समय पर एह सूची में संशोधनों करि के सिंधी, कोंकणी, मणिपुरी, नेपाली, बोडो, डोंगरी, मैथिली आ संथाली के संवैधानिक मान्यता दे दिहल गइल बाकिर भोजपुरी के ई दर्हा देबे में आनाकानी कइल जात बा. जबकि भोजपुरी एह भाषवन से कवनो मामिला में उनइस नइखे.\nअजीत दुबे कहले कि इहो अजब विडंबना बा कि संघ लोक सेवा आयोग के परीक्षा तक में अभ्यर्थियन के हिंदी-अंग्रेजी वगैरह का अलावा नेपाली आ सिंधीओ में परीक्षा आ साक्षात्कार देबे के छूट बा बाकिर भोजपुरी के ना. कहलन कि ई भोजपुरी भाषी लाखों उम्मीदवारन का साथे होखे वाला अन्याय बा. भोजपुरी भाषा के आठवीं अनुसूची में शामिल करे के लेके संसद में पन्द्रहियन बेर निजी विधेयक पेश भइल बा. विशेष ध्यानाकर्षण प्रस्तावो का जरिये एह मुद्दा के उठावल गइल बा. बाकिर सब बेनतीजा. केन्द्र सरकार से हर बेर बस आश्वासने मिल के रहि गइल बा.\nआठवीं अनुसूची में अउरियो भाषा शामिल करे खातिर बनल सीताकांत महापात्र समिति जून 2004 में दिहल अपना रिपोर्ट में भोजपुरी के अनुसूची में शामिल करे के पैरवी कइले रहे. जवना का बाद केंद्रीय मंत्री शिवराज पाटिल संसद में घोषणा कइले रहले कि जल्दिये एह भाषा के संवैधानिक मान्यता दे दिहल जाई. 2006 में केंद्रीय गृह राज्य मंत्री श्रीप्रकाश जायसवालो अइसने कहले रहले बाकिर सब बेमतलब निकलल. मौजूदा 15वीं लोकसभा में 30 अगस्त 2010 के ध्यानाकर्षण प्रस्ताव का जरिये अनेके पार्टियन के सांसद एह मामला में एकजुटता देखवले रहले बाकिर तबहियो सरकार से बस आश्वासने मिल के रहि गइल.\nअजीत दुबे एह सरकारी रवैया के भोजपुरी भाषा खातिर ओकर तिरस्कार बतवले.\n(पिछला दिने बलिया में भइल साक्षात्कार का आधार पर)\nटूट सकेला केंद्र में यूपीए गठबंधन\n2 thought on “अपने देश में सौतेलापन के दंश झेलत भोजपुरी”\nभोजपुरी के ओकर हक मिलि के रहे के चाहीं। भाषा में जेतना गुन होखे के चाहीं उ सब भोजपुरी में बा…बिना देर के एके एकर मान-सम्मान (संवैधानिक मान्यता) मिलहीं के चाहीं…अउर हमरा लागता की अगर भोजपुरी क्षेत्र से जुड़ल नेता, अधिकारी अगर मन से जोड़ लगा देव लोग त इ मिनटो में संभव हो जाई पर का कहल जाव भोजपुरी अपनिए लोग से उपेक्षित बिया।\nखैर एक ना एक दिन भोजपुरी के ओकर अधिकार मिलबे करी…पर इ जेतना जल्दी मिल जाव ओतने अच्छा रही। जय भोजपुरी।\nभारतीयता के महान सेवक भाजपा आला लोग कहाँ रहे 1998 से 2004 तक ?\nएगो बात आउरो कि संघ लोक सेवा आयोग में परिक्छा देवे खातिर भोजपुरी माध्यम काहे के बनावल जाई ? ना एगो किताब भोजपुरी में, ना कुछ आ माध्यम के बात होता। सबसे बड़ बात त ई बा कि केतना भोजपुरिया लोग बा जे तइयार बा परिक्छा देवे के भोजपुरी में ? बिहार के विस्वबिद्यालय में गिनला पर मिली लोग आ बात इहाँ तक ?\nफेर 20 करोर ? अब हँसी कि रोईं एह आँकरा पर?


दिघवारा – टटका खबर\nदिघवारा टीसन पर डीआरएम के दौरा\nबुध का दिने सारण जिला के दिघवारा टीसन पर सोनपुर डीआरएम मनोज कुमार अग्रवाल दौरा पर चहुँप गइलन आ टीसन का लगे के रेलवे के जमीन पर नाजायज कब्जा हटवावे के काम पर आपन जोर बतवलन. कुछ दुकानदारन पर जुर्माना लगवलन. एकरा साथही बेटिकटो सवारियन पर उनकर नजर पड़ल आ कई जने से जुर्माना वसूल\nअभय राय के हत्या के गुत्थी पुलिस सझुरा लिहलसि\nसीतलपुर बाजार के युवा नेता अभय राय के हत्या के गुत्थी पुलिस सझुरा लिहलसि कुछ दिन पहिले दिघवारा में भइल अभय राय के हत्या के मामिला सझुरावत पुलिस पाँच गो आरोपियन के गिरफ्तार कर लिहले बिया. हत्या के हथियार, अभय राय के मोबाइल, कपड़ा वगैरहो बरामद हो गइल बा. पुलिस अब धराइल आरोपियन से पूछताछ\nदहेज मौत के शिकायत प पाँच जने गिरफ्तार\nदिघवारा थाना के मलखाचक के अजय सिंह के बेटी के शादी डोरीगंज थाना क्षेत्र के रसलपुरा गांव के कृष्णा सिंह के बेटा से भइल रहुवे. शादी का बादे से पाॅच लाख रुपिया आ पटना में जमीन के माॅग करत रहे लोग आ एही चलते अजय सिंह के बेटी के जान ले लिहल गइल. पुलिस एह\nकुख्यात छट्ठ चौहान गिरफ्तार\nसारण जिला के अवतारनगर इलाका के हराजी गांव से काल्हु देर रात पुलिस अनेके मामिला के आरोपी कुख्यात छट्ठ चौहान के गिरफ्तार कर लिहलसि. पुलिस के पता चलल रहे कि छट्ठू अपना गांवे आइल बा आ एही सूचना पर अवतारनगर आ दिघवारा थाना के पुलिस मिल के गाँव घेर लिहलसि आ ओकरा के गिरफ्तार कर\nदिघवारा मानपुर का लगे सड़क हादसा में एक आदमी के मौत\nसारण जिला के दिघवारा इलाका में बियफे का दिने हाईवे पर मानपुर का लगे एगो बस टेंपो के टक्कर मार दिहलसि जवना से टेंपो पर सवार अवतारनगर थाना के फतेहपुर चैन के एगो आदमी के ठाँवे पर मौत हो गइल. दिघवारा के हिम्मतपुर के एगो मेहरारुवो घवाहिल हो गइल जवना के छपरा सदर अस्पताल में\nमलखाचक में इनार में कूदल औरत के मौत\nसारण जिला के दिघवारा इलाका के मलखाचक गांव में इनार में गिरल अपना लइकन के आवाज सुन के विजय सिंह के पत्नी मालती इनार में कूद पड़ली. गाँव के लोग हल्ला सुन के जुटल आ तीनो के निकालल. बाकिर एह दौरान मालती के मौत हो चुकाल रहुवे. घटना के जानकारी पर चहुँपल पुलिस पंचनामा कर\nमरद मेहरारू के लाश दिघवारा सीतलपुर का बीचे रेललाइन पर मिलल\nछपरा-सोनपुर रेलखंड के दिघवारा आ सीतलपुर टीसन का बीच बुध का दिने रेल लाइन का किनारे एगो मरद-मेहरारू के लाश कटाइल-फटाइल हाल में मिलल. लाश मिलला के खबर का बाद सोनपुर जीआरपी आ के लाशन के अपना कब्जा में लिहलस. आदमी के उमिर लगभग पचीस साल आ औरत के उमिर बीस साल के आसपास के\nसाइकिल के पइसा ना मिलला पर दिघवारा में सड़क जाम\nमुख्यमंत्री साइकिल योजना के धन ना मिलला का चलते नाराज छात्र दिघवारा का लगे छपर पटना सड़क जाम कर दिहलें. कई घंटा बाद केहू तरह समुझा बुझा के जाम हटावल गइल.


सरस्वती के महान सपूत सूर्य कान्त त्रिपाठी ‘निराला’ – Anjoria\nकवि, उपन्यासकार, कहानीकार, निबंधकार के साथे-साथे चित्रकारो निराला, जिनकर पूरा नाम सूर्यकांत त्रिपाठी निराला रहुवे, आपन जनमदिन बसंत पंचमी के मनावत रहलें. सरस्वती के साधक निराला खड़ी-बोली हिन्दी में जेतना कविता सरस्वती पे लिखलन, शायद केहू ना लिखल. सरस्वती के मंदिर, पूजा-पाठ के कर्मकाण्ड़ से बहरी निकाल के खेत-खरिहान में श्रमजीवी किसानन के सुख-दुःख भरल जीवन श्रेत्र में स्थापित कइलन. सरस्वती के ढ़ेर सारा अभूतपूर्व भाव देखे के मिली निराला के कवितन में.\nहरी-भरी खेतों की सरस्वती लहराई,\nमग्न किसानो के घर उन्माद बती बधाई ।\nअइसहीं बसंत के भाव में डूब के निराला अपना आप के प्रकृति में समाहित कर लेत रहलें। उनकर हद्वय से बसंत के भाव कुछ अइसने निकलत रहे –\nसखि, बसन्त आया।\nकिसलय-वसना नव-वय लतिका\nमिली मध्ुर प्रिय-उर तरू-पतिका,\nमधुप-वृन्द बन्दी-पिक स्वर नभ सरसाया।…….\nनिराला के काव्य रचना समाजिक भावो से ओत-प्रोत रहे. हर कविता में समाज के दर्शन रहे, समाजिक चिंता रहे. शब्द-भाव अपरिचित ना रहे. उनकर लिखल कविता ‘भिक्षुक’ हमनिके जब स्कूल में पढ़त रहीं जा, त लागत रहे कि कलेजा छलनी हो जाई.\nदो टूक कलेजो को करता पछताता,\nमुँह पफटी-पुरानी झोली का पफैलाता-\nदो टूक कलेजो को करता पछताता पथ पर आता।\nसाथ दो बच्चे भी है सदा हाथ पफैलाये,\nऔर दाहिना दया-दृष्टि पाने की ओर बढ़ाये।\nदाता-भाग्य-विधता से क्या पाते?\nसूर्य कान्त त्रिपाठी ‘निराला’ के जनम 21 फरवरी 1886 ई0 के बंगाल के मेदनी पुर में भइल रहे. पिता के नाम पं. रामसहाय रहे आ उ बंगाल के महिषादल राज्य में मेदनिपुर जिला में नौकरी करत रहलें. हाईस्कूल पास क के निराला संस्कृत आ अंग्रजी साहित्य के अध्ययन कइलन. हाईस्कूल पास कइला के बाद लखनऊ आ ओकरा बाद उन्नाव जिला के अपना गाँव गढ़कोला आ गइलें. निराला के रूचि संगीत, घूमे-फिरे, खेले आ कुश्ती लड़े में रहे. तीन साल के उमिर में माताजी के देहांत हो गइल. बंगाल में रहला चलते निराला के मातृभाषा बंगला रहे. पत्नी मनोहरा देवी के कहला पे हिन्दी सिखलन. बीस साल के उमिर में पत्निओ के स्वर्गवास हो गइल. 16-17 साल के उमर में पिता के असमय मृत्यु हो गइल रहे.\nक्रान्तिकारी विचार धारा के धनी ‘निराला’ ढ़ेर सारा घिसल-पिटल परम्परा के तुड़ के समाज के नया रास्ता देखवलन. छन्द, भाषा, शैली, भावसम्बंधी नया दृष्टि के नया कविता के नया दिशा देवे में महत्वपूर्ण योगदान दिहलन. घोर आर्थिक संकटो में निराला शब्द आ भाव के राजा रहलन. विषम परिस्थितिओ में कवनो समझौता ना करत अपना तरीका से जीवन के आन्नद लिहलें.\nनिराला सचमुच निराला पुरूष रहलें. हिन्दी साहित्य में निराला के हमेशा विशेष स्थान दिहल जाई. एह महान साहित्यकार के आजु उनुका जनमदिन प हार्दिक श्रद्धांजलि.\nPrevious Post: बड़हन सोच ले के दू गो भोजपुरी फिलिमन के एलान\nNext Post: लोक कवि अब गाते नहीं\nमहान कवि आत्मा के बार – बार प्रणाम।


बनियापुर के दारोगा निलंबित आ फरार – टटका खबर\nपिछला दिने बनियापुर थाना के पीएसआई अजय कुमार के पिस्टौल से चलल गोली थाना के सब इंसपेक्टर एके बैठा के लागल रहे जवना से उनकर मौत इलाज का दौरान पीएमसीएच में हो गइल. एह मामिला के जाँच में पुलिस अधीक्षक सारण सरसरी तौर पर अजय कुमार के दोषी पवले आ उनुका के निलंबित कर दिहले. अजय कुमार फरार बतावल जात बाड़े. अजय कुमार कैमूर जिला के दिनारा के रहे वाला हउवे. घटना का बाद घवाहिल सबइसपेक्टर के छपरा सदर अस्पताल चहुँपा के अजय कुमार फरार हो गइलें.\nएगो दोसरा घटना में बनियापुर के मझौली गाँव में पोखरा का लगे से पैंतीस साल के एगो नवही संजय कुमार के लाश मिलल. मौत संदिग्ध लागत बा. लाश पोस्टमार्टम खातिर भेज दिहल गइल बा. सोमार का साँझ संजय के झगड़ा गाँव के ललन राय आ बबन राय से भइल रहुवे. लाश के नाक आ कान कवनो तेज हथियार से कटाइल लागत बा.


लोहा गरम बा…. – Anjoria\nजब से हीरो-हिरोईने परदा पर उट-पटांग हरकत कर के कॉमेडी करे के कोशिश करे लागल बाड़े तबसे फिलिमन में हास्य कलाकार हाशिया पर आ गइल बाड़े. बाकिर हीरो के जीरो साबित करे वाला हास्य कलाकार के महमूद साहब के परंपरा जिन्दा बा. महमूद साहब का बाद एह परंपरा के जॉनी लीवर आगे बढ़वलन. आ अब जॉनी के परंपरा के अउरी मजबूती देत बाड़े हास्य कलाकार सी.पी.भट्ट.\nफ़िल्मी सर्कल में लोहा भईया के नाम से मशहूर सी.पी.भट्ट पेशा से वकील रहले लेकिन कुछ अलगा करे के चाहत उनुका के एक्टिंग के दुनिया में ले आइल. हंसे-हंसावे के शौक आ थिएटर के विरासत भट्ट साहब के एक्टिंग का दुनिया में जमा दिहलसि. भोजपुरी फिल्म “पिया तोहसे नैना लगे” से शुरू भइल उनुकर सफर हालिया रिलीज फिल्म “साजन चले ससुराल” तकले 50 से बेसी फिल्मन से होत गुजर चुकल बा. भट्ट साहब के सबसे बड़का खूबी ई कि ऊ अपना किरदार के सीमा बखूबी जानेले आ एहसे उनुका एक्टिंग में सहजता बनल रहेला. किरदार के सीमा से बाहर जाए के कोशिश कॉमेडी के लाउड बना देले, जवना से भट्ट साहब बचल रहेले. भट्ट साहब के एह खूबी से बॉलीवुडो खूब परिचित बा आ अबले E.M.I., हाल-ए-दिल, जाने क्या होगा रामा रे, जइसन हिंदी फिल्मन में काम कर चुकल सीपी भट्ट साहब अउरियो कई फिलिमन में नजर आवे वाला बाड़न. साथ ही साथ ऊ काली, अँधा-क़ानून, कालिया आ इंकलाब जइसन भोजपुरीओ फिलिमन में बहुते मशरूफ बाड़े.


भोजपुरी विशेष जानी छठ पूजा के का ह कहानी, Bhojpuri special Chhath Puja is integral part of hindu festival in bihar the real story of chhath – News18 हिंदी\nछठ पर्व के कहानी पुराण से ह आ लोक आस्था में घुल मिल गइल बा.\nछठ पूजा के दिन पूजा तऽ सुरूज बाबा के होला बाकी ढेर गीत छठी मइया के गावाला. आखिर ई छठी मइया के हई . छठी मइया के बारे में पढ़ी एह आलेख में.\nLast Updated : November 19, 2020, 11:42 IST\nसांझ होखे वाला बा , धूप खतम हो रहल बा , किरिन डूबे वाला बा , आसमान लाल हो चलल बा , तबहीं कवनो पोखरा , नदी भा तालाब में ढेर औरत आ मरद लोग पानी में डूबकी मार - मार के नहा ताड़े . कई लोग आम के दतुअन से मुंह धो के कुला - मुखारी कऽ कके नहाता – धोवाता. कई लोग नहा - धोवा के कमर भऽ पानी में गीला कपड़ा पहिर के खड़ा बा. परबइतिन लोग पछिम ओरे मुंह कऽ के सुरुज बाबा के गोड़ लागता, उन्हुकरा के निहारता, टकटकी लगइले बा. तालाब के किनारे ढेरे डागारा रखल बा. डागारा में कइगो फल आ सामान रखल बा. पानिए में ऊख भी गाड़ल गोइल बा. देखते - देखत ढेरे लोग अपना - अपना माथा पऽ डागारा, दउरा आ हाथ में ऊख लेके गली आ खोरी से आवता. जे दउरा आ ऊख लेलेबा उ लोग पैर में जूता चपल नइखे पहिरले. कवनो - कवनो महिला भा आदमी भुंइयापरी करताड़े. उ लोग बार - बार जमीन पऽ सूतऽता आ एगो बाती से जमीन के नांपता आ आगे बढ़ता. आज गली आ खोरी पानी से धोवाइल बा. परबइतिन के संगे- संगे अउरी मेहरारू आ लइकी लोग झूंड बना - बना के तालाब तऽ आवता. उ लोग खूबे गीत गावता . उ लोग के मुंह से गीत निकलत.\nपेन्ह ना कवन बाबा पियरिया\nदउरा घाटे पहुंचाय\nबाट जे पूछेले बटोहिया\nइ दल केकरा के जाय\nआन्हर हव ए बटोहिया\nइ दल सूरुज बाबा के जाय\nइ दल छठी मइया के जाय\nसूर्य देवता के पर्व\nकातिक महीना के शुक्ल पक्ष षष्ठी के दिन बिहार, झारखंड आ पूरबी उत्तरप्रदेश में लोग बड़ी धूमधाम आ आस्था के साथ छठ पूजा करेला. ओह दिन सांझ के आ अगिला दिन सबेरे में सुरुज बाबा के पूजा होखेला आ गीत गावाला. अइसे तऽ भगवान सुरुज के पूजा हिंदू के घरे रोजो - रोजो होखेला . लोग सबेरे - सबेरे नहा - धोवा के सुरुज भगवान के जल चढ़ावेला . कहल जाला कि लोग जब कोई के पूजा करेके शुरुआत कइलें तऽ ओह में सुरुज भगवान सबसे प्रमुख रहीं . भगवान से हमनी के जीवन चलेला , एकरा संगहीं एह भगवान के हमनी के रोज देखत भी बानी जा . सबेरे से सांझ तक उन्हुकरा के महसूस करऽ तानी जा . जेकर पूजा घरे - घरे होला फिर लोग कातिक महीना में शुक्ल पक्ष षष्ठी के दिन खास रुप से करेला ? धेयान देला पऽ ओह दिन जवन गीत गावल जाला ओह में छठी मइया के गीत खूबे गावाला. छठी मइया के कवनो पूजा ना होखे बाकी गीत होला . ओह समय में छठी मइया के अलग - अलग काम खातिर अलग-अलग बखान होला . एगो गीत में छठी मइया छठ पूजा के तैयारी के लेके बात करऽ ताड़ी. उ कहऽ ताड़ी कि पूजा के समय आ गोइल आ अबहीं घाट भी ना बनल . घाट पऽ घास पात लागल बा. ओइसे इ सब देर से होखबो करेला . लोग गोधन पूजा के दिन पीठा खा के घर से कुदारी लेके नहर , तालाब , आहारा भा पोखरा पऽ जाला आ घाट के साफ - सफाई कऽ के ओहिजा गीला माटी से एगो गोल आकार के घाट बना देला . जब लोग पूजा करे ओहिजा जाला तऽ ओहिजे बइठेला आ गोल घाट पऽ लोटा रखेला . कतहुं - कतहुं स्तुप नियन भी बनेला . लोग मनत के अनुसार पांच मंजिला तक बनावेला . छठ के तैयारी के लेके एगो गीत देखीं.\nकोपी - कोपी बोलेली छठी मइया\nसुनऽ ए सेवक लोग\nमोरा घाटे दुबिया जनम गइली\nमकड़ी बसेर लेली\nहंसी - हंसी बोलेले कवन सिंह\nसुनऽ ए छठी मइया\nरउआ घाटे दुबिया छिलाई देबो\nमकड़ी उजारी देबो\nचंदन पड़ोरी देबो\nदुधवो अरघ देबो.\nपुराण से लोकगीत तक\nछठी मइया के हई , एकरा के लेके ढेरे बात होखेला .कोई कुछ कहेला तऽ कोई कुछ . लोकगीत में आ लोक किंवदंती में कुछ बात बा तऽ पौराणिक कथा में कुछ अउर . कइगो कथा बा , पौराणिक कथा में सबसे अधिक जवन सुनल जाला उ अइसे बा. राजा प्रियव्रत आ महारानी शतभिद्या के कवनो संतान ना रहे . तब संतान खातिर महर्षि कश्यप यज्ञ करवलें. यज्ञ के बाद राजा - रानी के एगो बेटा तऽ भइल बाकी उ लइका मरल रहे . एकरा के देख के सब कोई रोवत रहे, बिलखत रहे . ओही घरी आसमान से एगो रथ आइल . ओह रथ में एगो औरत बइठल रही. सब लोग उन्हकर स्तुति कइलस . ओकरा बाद उ औरत लइका के देह आ माथा के छू दीहली . लइका जिंदा हो गइल . तब लोग उन्हुकरा बारे में पूछलस तऽ उ कहली कि हम भगवान ब्रह्मा के मानस पुत्री हईं आ हमार नाम षष्ठी हऽ . ओकरा बाद उ आसमान ओरे चल गोइली . तब से महाराज षष्ठी के पूजा के आयोजन करे लगलन . उन्हुकरा संगे - संगे लोग भी करे लागल. . एकरा संगहीं कइगो गीत में भी कहल गोइल बा कि छठी मइया के पूजा कइला से बेटा के कवनो कष्ट ना होखे . एकर बखान एह गीत में होखता .\nपलंग पऽ सुतेली छठी माता\nजाटावा देली फहराय\nओही मुहे अइलन कवन सिंह\nजाटावा लिहलन बटोर\nतड़पी के बोलेली छठी माता\nहमरा अंगानावा केइ भइले खाड़\nबिनती से बोलले कवन सिंह\nजाटावा लेले बानी बटोर\nजियस - जागस तोहार बालाकावा\nपरबत लिहल बटोर .\nएगो दोसर गीत में एगो बरती छठी मइया के पूजा करऽ ताड़ी तऽ उन्हुकरा से बेटा तऽ मांगते बाड़ी , बेटी आ दामाद भी मांगऽ ताड़ी . बेटी के मांगल बहुत बड़ बात बा, काहे से कि ढेर लोग बेटे चाहेला . देखीं एह गीत में-\nचार पहर राति जल , थल सेइना\nसेइना चरन तोहार ए छठी मइया\nदरसन दीहीं ना आपन\nमांगु - मांगु तिवई कवन फल मांगेलु\nजे तोहरा हिरदय समास\nरुनुकी - झुनुकी बेटी मांगिना\nपढ़ल पंडितवा दामाद\nघोड़वा चढ़न के बेटा मांगिना\nगोड़वा लागन के पतोह\nआपना के मांगिना अवध सिन्होरवा\nजनम - जनम एहवात\nए छठी मइया.\nओइसे छठी मइया के कवनो रुप भा आकार के बखान कतहुं नइखे भइल . अगर उ ब्रह्मा जी के मानस पुत्री रहती भा कवनो देवी रहतीं तऽ उन्हुकरा रुप के भी बात होइत . उन्हकर चित्र आ मूर्ति भी बनीत . उन्हकर मंदिर भी बनावल जाइत . बाकी उन्हकर मूर्ति भा निशानी नइखे . फिर भी एगो लोक गीत में उन्हुकर बाल के बखान होता . देखीं एह गीत में-\nकेकर लाली - लाली अंखिया\nकेकर लंबी - लंबी केश\nसुरुज बाबा के लाली - लाली अंखिया\nछठी मइया के लंबी - लंबी केश .. .\nकुछ विद्वान लोगन के कहनाम बा कि कातिक महीना में शुक्ल पक्ष षष्ठी के दिन छठ पूजा होला . सुरुज बाबा पूजा होला. तऽ ई जवन षष्ठी के दिन बा , समय बा, काल बा उतरायन में जाए के, उहे षष्ठी हऽ . षष्ठी शब्द छठी बन गोइल . लोग षष्ठी के बदला में छठी बोले लागल . हर साल भगवान सुरुज उतरायन में जालन तऽ एह बात के इयाद रखे लागल आ रात भर जाग के ओह प्रक्रिया में शामिल होखे लागल . अब रहल बात मइया के छठी शब्द औरत के नाम जइसने बा , ओकरा संगे मइया जोड़ दिहलस लोग . दोसर बात कि शुरू से पूजा - पाठ औरतें सब जादा करेला. पहिले छठ भी औरत सब ही करत रही . ई लोग उन्हुकरा के माई कहके आपन सब कुछ मान लिहली . माई सबसे करीब होखेली . उन्हुकरा संगे अलग लगाव होला . समय बीतत गोइल आ गीत - गवनई में उन्हकर बखान होखत गोइल . छठी के दिन सांझ के पानी में खड़ा होके सुरुज बाबा के करघ देला से कइगो रोग ठीक हो जाला . पौराणिक कथा, लोक जीवन आ लोक कथा में एह बात के कहल गोइल बा . कइगो विचारक भी कहले बाड़ें कि सुरुज के जल देला से कइगो रोग ठीक हो जाला. वैज्ञानिक नजर से भी कहल जाला कि छठ के दिन सांझ के आ ओकरा बिहान भइला सबेरे के पानी में खड़ा होखे से सुरुज बाबा के किरन जब पानी पऽ पड़ के शरीर पऽ आ चेहरा पऽ रिफलेक्ट होला तऽ ओह से कइगो रोग ठीक हो जाला . ओह घरी अलग-अलग रंग के किरन निकलेला आ शरीर पऽ पड़ेला ओह से छोटे - छोटे रोग के साथे कोढ़ी अइसन रोग भी ठीक हो जाला . लोग निरोग हो जाला .\nओइसे बात चाहे जवन भी होखे . एकरा बारे में शोध करेके जरुरत बा . बहुत लोग करत भी बाड़ें . बाकी छठ पूजा आ छठी मइया से आम लोग के जवन लगाव बा , आस्था बा ओकरा के भुलावल ना जा सकेला .\nFIRST PUBLISHED : November 19, 2020, 11:28 IST


3 फरवरी से देखावल जाई भोजपुरी की सबले महंग फिल्म ‘‘खून पसीना’’ – Anjoria\nफरवरी 1, 2012\nभोजपुरी में अबले के सबले महंग फिल्म ‘‘खून पसीना’’3फरवरी से बिहार के 70 से अधिका सिनेमाघरन में देखावल जाई. निरहुआ इंटरटेनमेंट प्रा. लि. के प्रस्तुति आ शिव फिल्मस् के बैनर तले बनल एह फिल्म के निर्माण हिन्दी फिल्म ‘‘दिल दिया है’’ आ ‘‘आशिक बनाया आपने’’ के निर्माता बाला भाई कइले बाड़न. निर्देशन कइले बाड़ै भोजपुरी के नं. 1 निर्देशक रामाकांत प्रसाद. बतावल जात बा कि फिल्म अढ़ाई करोड़ रुपिया लगा के बनावल गइल बा.\nखून पसीना में भोजपुरी सिनेमा के दू गो सबले बड़ सुपरस्टार दिनेशलाल निरहुआ आ पवन सिंह के जोड़ी बा. फिल्म में खतरनाक एक्शन स्टंट के भरमार बा आ एक से बढ़िके एक भव्य सेट देखे के मिली दर्शकन के. एह फिल्म का जरिये पहिला बेर भोजपुरी फिलिम में अत्याधुनिक तकनीक आ ग्रॉफिक्स के इस्तेमाल कइल गइल बा. एह फिल्म के सफलता खातिर पूरा भोजपुरी इंडस्ट्री आशावान बा.\n“खून पसीना” के कहानी दू गो दोस्तन के ह, जे अपना-अपना मंजिल पावे खातिर अलग-अलग राह पर चल देत बाड़े. फिल्म में पाखी हेगड़े, मोनालिसा दू गो नायिका बाड़ी सं आ प्रियो शर्मा के लटका-झटका देखे के मिली. साथ में अनिल यादव, बिपिन सिंह, हीरा यादव, वंदनी मिश्रा, विनोद मिश्रा, नीरज राज पौडेल आ ब्रजेश त्रिपाठी प्रमुख भूमिका में बाड़े. गीत अशोक कुमार दीप, बिनय बिहारी आ प्यारे लाल यादव के लिखल आ संगीत अशोक कुमार दीप के ह.\nफिल्म के निर्देशक रामाकांत प्रसाद के अनुसार “खून पसीना” एगो कंपलीट एक्शन पैक्ड फिल्म हवे जवन तीन घंटा ले दर्शकन के भरपूर मनोरंजन करी.


अरविंद शर्मा यूपी भाजपा के उपाध्यक्ष बनावल गइलें – टटका खबर\nउत्तर प्रदेश चुनाव देश-दुनिया भोजपुरी पट्टी मनोरंजन राजनीति\nJun 20, 2021 अरविंद कुमार शर्मा, ईरान, चंपारण, जौनपुर, देवरिया, बक्सर, बलिया, भाजपा, मिर्जापुर, राजद, राहुल गाँधी, लालू प्रसाद, सोनभद्र, स्विस बैंक\n(टटका खबर, अतवार, जेठ अँजोरिया दशमी, 2078 विक्रमी)\nकाल्हु शनीचर का दिने यूपी भाजपा के संगठन में कुछ बदलाव करत अवकाश पा चुकल आईएएस आफिसर रहल आ अब विधानपरिषद में भाजपा के पार्षद अरविंद कुमार शर्मा के प्रदेश भाजपा के उपाध्यक्ष बनावे के एलान कइल गइल. जान जाईं कि अगिला साल विधानसभा चुनाव होखे वाला बा आ ओहसे पहिले चुनाव जीते ला जरुरी ताना बाना बनावल जरुरी समुझत संगठन में खाली पड़ल कुछ पदन पर नया लोग के बइठा दीहल गइल. भाजपा के प्रदेश अध्यक्ष स्वतंत्रदेव सिंह भाजपा के प्रदेश ईकाई में एह नया नियुक्तियन के एलान कइलें. पुरुषोत्तम द्विवेदी के प युवा मोर्चा अध्यक्ष, राज्यसभा सांसद गीता शाक्य के महिला मोर्चा अध्यक्षा, सांसद कौशल किशेर के अनुसूचित मोर्चा अध्यक्ष, कामेश्वर सिंह के किसान मोर्चा अध्यक्ष, नरेन्द्र कश्यप के पिछडा़ मोर्चा अध्यक्ष, संजय गोंड़ के अनुसूचित जनजाति मोर्चा अध्यक्ष, आ कुंवर बासित अली के अल्पसंख्यक मोर्चा अध्यक्ष बनावल गइल बा.\nउत्तर प्रदेश के मुख्यमंत्री योगी आदित्यनाथ नयका पदाधिकारियन के शुभकामना देत कहले बानी कि सभका प्रयासन से अंत्योदय के संकल्प पूरा होखे का राहे आगा बढ़ी.\nईरान में राष्ट्रपति चुनाव में सैयद इब्राहिम रायसी राष्ट्रपति चुनाइल बाड़ें. उनुकर विरोधी आपन हार सकार लिहले बाड़न. अबहीं ले न्यायपालिका प्रमुख रहल रायसी के ईरान के माथ नेता अयातुल्ला अली खमेनी के समर्थन रहुवे आ अब ऊ अबले राष्ट्रपति रहल हसन रूहानी के जगहा ले लीहें. सैयद रायसी ईरान से भठीयरपन मेटावे आ गरीबी हटावे के वादा कइले बाड़न आ कहले बाड़न कि 2015 में भइल परमाणु समझौता बहाल करावे खातिर अमेरिका से पीठ पीछे बतियावत रहीहें आ चहीहें कि ईरान का खिलाफ लगावल प्रतिबंधन के हटा दीहल जाव.\nभारत सरकार स्विट्ज़रलैंड में भारतीयन के जमा राशि में बढ़ोतरी वाला खबर के खंडन करत स्विस अधिकारियन से जानकारी मंगवले बिया. जान जाईं कि दुनिया के सबले धनी औरतन में शामिल एंटोनियो माइनो के गोल आरोप लगवले बावे कि स्विस बैंकन में भारतीयन के करिया धन में बढ़ोतरी भइल बा.\nमशहूर अभिनेता रजनीकांत काल्हु शनीचर का दिने अपना इलाज खातिर कतर एलायंस के जहाज से दोहा होत अमेरिका ला रवाना हो गइलें जहवां कुछ बरीस पहिले उनुकर गुर्दा प्रत्यारोपण भइल रहुवे.\nउत्तर प्रदेश में बसपा विधान मंडल दल के उप नेता उमाशंकर सिंह मंत्री रह चुकल अंबिका चौधरी पर बसपा से विश्वासघात करे के आरोप लगवले बाड़न. अंबिका चौधरी अपना बेटा आनंद चौधरी का साथे बसपा छोड़ दिहले बाड़न. आनंद चौधरी सपा में शामिल हो गइल बाड़ें आ सपा उनुका के जिला पंचायत अध्यक्ष के उमीदवार बनवले बिया. हालांकि अंबिका चौधरी के कहना बा कि ऊ खुद सपा में शामिल नइखन भइल. अबहीं बसपा छोड़ले बाड़न आ कवनो दोसरा गोल में शामिल होखे के फैसला नइखन कइलें.\nकाल्हु कांग्रेस के अध्यक्ष रहल राहुल गांधी का जनमदिन पर अमरत्व के उमेद बनवले कुछ बिहारी कांग्रेसी दावा कइलन कि ऊ लोग राहुल के पीएम बनवाईए के रहींहे. 51 बरीस के हो चुकल युवा नेता राहुल गाँधी के कुछ भाजपो नेता औपचारिक बधाई दिहलन. जबकि नरेन्द्र मोदी के पिछला जनमदिन कांग्रेस बेरोजरार दिवस का रुप में मनवले रहुवे.\nबिहार भाजपा नेता डा. महाचंद्र प्रसाद सिंह के दावा बा कि राजद कबहियों टूट सकेला आ एह टूट के रोके का कोशिश में लागल लालू प्रसाद दिल्ली में बइठ के जोगाड़ लगावत बाड़न. राजद के बड़का आ पुरान नेतन का बीच शिकायत आम बा कि ओह लोग के कवनो इज्जत नइखे राजद में. जाने जोग बा कि चारा घोटाला के सजायाफ्ता मुजरिम के खराब स्वास्थ्य का नाम पर जमानत मिलला का बाद से ऊ राजनीतिक काम में लागल बाड़न.\nदेवरिया के जिला पंचायत अध्यक्ष रहल सपा नेता राम प्रवेश यादव के लग्जरी वाहन का काल्हु गैंगस्टर एक्ट का तहत कुर्क कर लीहल गइल. जिला मजिस्ट्रेट आशुतोष निरंजन का आदेश पर गैंगेस्टर ऐक्ट के आरोपी राम प्रवेश यादव के एगो फार्रचुनर कार के जब्त कर लीहल गइल बा.\nमिर्जापुर जिला के कछवा इलाका में कटका स्टैण्ड का लगे एगो ऑटो वाला खड़ा ट्रक से टकरा गइल आ एह हादसा में वाराणसी के चोलापुर निवासी ऑटो चालक के मौत हो गइल. एक आदमी घवाहिले भइल बा.\nपश्चिम चंपारण के रामनगर इलाका के कुड़िया माई स्थान का नियरा एगो गाछ पर एगो नवही के लाश लटकल बरामद भइल बा.\nसोनभद्र के पीपरी इलाका के रेणुकूट से कई दिन से लापता एगो नवही फोन क के अपना मामा के खबर दिहलसि कि ऊ जान देबे जा रहल बा आ रिहंद डैम में कुद गइल.\nबक्सर जिला के सिकरौल इलाका में शनीचर का दिने एगो कार नहर में गिर गइला आ एह हादसा में एगो नवही के मौत हो गइल.\nबलिया के रसड़ा कोतवाली इलाका में कमतौली चट्टी का लगे एगो डीसीएम गाड़ी मोटर साइकिल के धक्का मार दिहलसि. सिसवार कलां गाँव के निवासी मोटर साइकिल चालक के मौत हो गइल आ पीछे बइठल ओकर दोस्त घवाहिल हो गइल.\nजौनपुर के मुंगरा बादशाहपुर इलाका के लतहरिया में जमीन का झगड़ा में एगो नवही के मौत हो गइल आ दू जने घवाहिल हो गइलें.


सड़क पर गिरल मिलल सीलबंद उत्तर पुस्तिका बंडल – टटका खबर\nसड़क पर गिरल मिलल सीलबंद उत्तर पुस्तिका बंडल\nजौनपुर, 22 फरवरी(वार्ता). जौनपुर में माध्यमिक शिक्षा परिषद के हाई स्कूल आ इंटर परीक्षा के सीलबंद उत्तर पुस्तिका के एगो बंडल सड़क पर पड़ल मिलल बा.\nएह बंडल के मोहम्मद हसन पीजी कॉलेज के बीएससी के एगो छात्रा देखलसि आ तुरते उठा के कोतवाली पुलिस क सउँप दिहलसि. कोतवाल जब डीआईओएस के कापी बरामद होखे के खबर दिहलन. एकरा बाद शिक्षा विभाग के अधिकारी कोतवाली से बण्डल लेके संकलन केन्द्र में जमा करा दिहलें.\nपुलिस के अनुसार जफराबाद इसलाका के रामनगर भड़सरा गांव के सत्येद्र कुमार शर्मा के बेटी खुश्बू शर्मा मोहम्मद हसन पीजी कालेज में बीएससी के छात्रा हई, काल्हु कॉलेज से घरे लवटत बेरा ऊ नवाब युसुफ रोड़ पर यूपी बोर्ड परीक्षा के कापियन के सीलबंद बण्डल गिरल देखली. बण्डल उठवली त ओह पर कुंवरदह इण्टर कालेज के इण्टर मीडिएट द्वितीय प्रश्न पत्र के कुल 26 गो कापी होखल लिखल रहुवे. तब सूझबुझ देखावत ऊ बण्डल ले जो के कोतवाली पुलिस के दे दिहली.\nटटका टटका, अतवार, 13 सितम्बर 2020


बउरहिया – भोजपुरी साहित्य सरिता\n” ए अम्मा जी उर्दी छुआए जात ह गांई जा लोग।” लइका क माई अम्मा लोगन के होस धरवलीं कि उ लोग काहें खातिर बोलावल गईल हईं जा।अम्मा लोग कढ़वलीं –\n‘ जौं मैं जनतीं गनेस बाबा अइहन,\nलीपि डरतीं अंगना दुआर\nचनन छिड़कतीं ओही देव घरवा\nचनन क सुन्नर सुबास\nजौं मैं जनतीं सीतला मइया अइहन\nलीपि डरतीं अँगना दुआर।’\nगीत कढ़ावे वाली बड़की आजी ढ़ेर बूढ़ा गइल रहलीं।चारे-पाँच लाइन गावे में हफरी छोड़े लगलीं।एक जानी क सांस फूले लागल अउर दम्मा के मरीज नियन खांसे लगलीं।\n“अरे काहें जान देले हईं ए जीजी।तनी सुस्ता लेहीं।केहू पनियों के त नइखे पूछत।” फ़ौजदार बो भऊजाई से चिकारी कइलीं।\n“तू त एक ले आग लगउनी हई रे ।अबहियें इँहा से जइबी अउर मनोजवा के माई के पट्टी पढ़ा अइबी कि ओकरे लइका के बिआह में केहू गनवो ना गावे वाला ह। अउरी…।” एतने में जीजी क दम्मा उखड़ गईल ऊ पसली धई-धई खांसे लगलीं।फ़ौजदार बो उनके सरापे लगलीं-\n” जे हम के देख के जरी ओके भगवान देखिहन।अबहीं त सबके दम्मा उखड़ल ह।अबहीं देखा का होला।” फ़ौजदार बो हाथ नचावत जीजी के सरापत रहलीं कि लइका क माई चिचिआये लगलीं-\n“का जी रउवा सभे बुढ़ौतियो में लइकन नियन लड़ब जा।बिआह -सादी क घर में अब हमके झगरो फरिआवे के पड़ी,आंय?” लइका के माई ओरी ले फटकार खा के बूढ़ा लोग फिर होस धइलीं जा कि ऊ लोग काहें के बोलावल गईल हईं जा। बिआह ले दू दिन पहिले ऊ लोगन के जीप में ठूंस के गाँव से मंगावल गईल रहे ।लइका के माई सहर में जा के बस गईल रहलीं बाकिर चाहत रहलीं कि बिधि-बिधान से बिआह होखे।पहिली बार उनके घर में बिआह होत रहे।घर में बड़-बूढ़ ना रहिहन त के बताई कि का कइसे होई एहि से कुल दयादी-पटिदारी क बूढ़ -पुरनिया बटोर लेवल गईल रहलीं जा।\nफ़ौजदार बो तनी हाथ-पैर से पोढ़ रहलीं एहि से बूढ़ा लोगन के सम्हारे खातिर बोला लेवल गईल रहलीं बाकिर उनके अउर लइका क माई में छतीस क आँकड़ा रहल।बूढ़ा लोग के गोड़धरिया कइके बोलावल गईल रहे बाकिर जब कवनो काम पड़े तबे इ लोग पूछल जायँ नाही त बरात -घर के एगो कोठरी में बसात ओढ़ना-बिछउना में दुबकल रहें लोग।\n“ए बचिया तनी पानी लिया देतू हो।पीआसन परान जात ह।” एगो लइकी से बूढ़ा निहोरा कइलीं।\n“बरात जाने वाली है हमें तैयार होना है,किसी और से मंगा लीजिये।” कहके लइकिया बहरे भाग गईल। बूढ़ा छटपटात रह गइलीं।\n“कहत रहलीं न कि हमहन के ,के पूछी। लेकिन रउआ ना मनलीं बाकिर बिआह देखे क साध बुढ़ौतियो ले राउर ना बुतायल।” थर्मोकोल क गिलास में पानी थमावत फ़ौजदार बो फिरो जीजी से अझुराये लगलीं।\n“इ पलासटिक के गिलास में हम पानी ना पियब।” बूढ़ा पानी क गिलास थाम लेहलीं बाकिर पानी पिए में हिचकिचाये लगलीं।\n“पी लिहिं हेतना भीड़-भाड़ में कंहवा से ईस्टील क गिलास आई ?”बूढ़ा केहुतरे पानी से परान जुड़वलीं।\n“ए फ़ौजदार बो तनी कुछ खाये के ले अवतू हो बड़ा भूख लागल ह।” बूढ़ा कई दिन क भूखायल कवनो नान्ह लईका नियन छछनत रहलीं।\n“ए जीजी रउओ न अइसन बात बोलिला की पूछे के नइखे।इँहा कवनो हमरे हाथ में ह।चारो ओर घूम भइलीं।दू गो लडुओ नइखे भेटात कि ले आयीं।” फ़ौजदार बो खुदे भुखायल रहलीं।होटल क कुल्ही कमरा में ताक-झाँक अईली।सब अपने -अपने में बाझल रहे।केहू तैयार होत रहे,केहू दूसरे के तैयार करत रहे।लड़िका क माई अउर बहिन तैयार होखे ब्यूटीपार्लर गईल रहलीं जा।केहू-केहू के ओ घरी चिन्हत ना रहे सब अपने सजे-सँवरे में लागल रहे।\nबरात क जायेके बेर हो गईल रहे। लइका क माई खोजात रहलीं। पता चलल कि ऊ तैयार होये गयल हईं।लइका क पापा, चच्चा जब खुनुसन सुनगे लगलन जा तब जाके ऊ धउरल अइलीं।बूढ़ा लोग बोलावल गइलीं। हाली-हाली नहछू नहावन भयल।बूढ़ा लोग गवलीं जा-\n” के आइ पोखरा खनावेला घाट बन्हावेला\nकेकर भरेला कंहार त राम जी नहावन।’\nइमली घोटावल गईल त बूढ़ा लोग कढ़वलीं जा-\n” भइया जे बइठे पलंग चढ़ बहिनी चउक पर\nभइया खोलि देता दाम क पोटरीया औ इमली घोटावा।”\nमऊर बान्हत क, परिछन के बेरी बूढ़ा लोग खूबे राग बन्हलीं जा बाकिर जब बरिआत जाये लागल त केहू इन्हन लोग के पुछबे ना करे।लइका क माई लइका के संगे गाड़ी में बइठ के चल दिहली।फ़ौजदार बो गोहरवते रह गईली बाकिर केहू सुनलस ना।सब नाचत -गावत बैंड बाजा के पाछे -पाछे चल गयल।बूढ़ा लोग पाछे फेफियात रह गइलीं।केहुतरे फ़ौजदार बो सबके टेकावत वापिस होटल चहुँपली।घंटा भर बाद फ़ौजदार बो लइका के माई क फोन आयल।\n” मनोजवा क माई क फोन रहल ह, कहत रहलीं ह कि नकटा क कुल समान रख गईल हईं।होटल वालन के सात पलेट पूड़ी-तरकारी के कह देले हईं।जब ले हमहन के खाएब जा तबले ऊ आ जइहैं। लुक्का लागो अइसन कुल बिआह -सादी में ।ई कवनों बात ह जी, कि माई -चाची बरिआत क मजा लुटें अउर दयाद -पटीदार नकटा खेल्ले आंय। ” फ़ौजदार बो कहत जायँ अउर मुस्किआय के भउजी ओर ताकत जायँ।भउजी भूख अउर खाँसी से बेहाल रहलीं अब ऊ फ़ौजदार बो के बउराह जस टुकुर -टुकुर ताके लगलीं।लगे कि उनके कुछ बुझाते -चिन्हात ना ह।\n” का ए जीजी बड़ा सउख से चलल रहलीं ह जा रउआ लोग बिआह देखे बाकिर बउरहिया बनाके चल गइलीं न मनोज क माई ? ” फ़ौजदार बो क बोली टीबोली सुनत बूढ़ा लोग केवाड़ी ओर कान रोपले रहलीं जा , कि कब केहू खाना क पलेट लिहले आई आ कि खाये बदे बोलाई।\nडी ए वी पी . जी कॉलेज, वाराणसी


अरल सागर - विकिपीडिया\n(अराल सागर से अनुप्रेषित)\nअरल सागर 1989 में (बाएँ) आया 2014 में (दहिने)\nकजाकिस्तान - उज्बेकिस्तान,\n45°N 60°E / 45°N 60°E / 45; 60निर्देशांक: 45°N 60°E / 45°N 60°E / 45; 60\nएंडोरेइक, प्राकृतिक झील, जलाशय (उत्तर)\nउत्तर: सीर दरिया\nदक्खिन: ख़ाली भूमिगत जल\n(पुराना समय में आमू दरिया)\n1,549,000 किमी2 (598,100 वर्ग मील)\nकजाकिस्तान, ताजिकिस्तान, तुर्कमेनिस्तान, उज़्बेकिस्तान, अफगानिस्तान\n17,160 किमी2 (6,626 वर्ग मील)\n(2004, चार झील)\n28,687 किमी2 (11,076 वर्ग मील)\n(1998, दू गो झील)\n68,000 किमी2 (26,300 वर्ग मील)\n(1960, एक झील)\n3,300 किमी2 (1,270 वर्ग मील) (2008)\n3,500 किमी2 (1,350 वर्ग मील) (2005)\nउत्तर: 8.7 मी (29 फीट) (2014)[प्रमाण देईं]\nदक्खिन: 14–15 मी (46–49 फीट)(2005)\n42 मी (138 फीट) (2008)\n30 मी (98 फीट) (2003)\n37–40 मी (121–131 फीट) (2005)\n102 मी (335 फीट) (1989)\nउत्तर: 27 किमी3 (6 घन मील) (2007)[प्रमाण देईं]\nउत्तर: 42 मी (138 फीट) (2007)\nदक्खिन: 29 मी (95 फीट) (2007)\n53.4 मी (175 फीट) (1960)\nअरल सागर (अंगरेजी: Aral sea, कजाक: Арал Теңізі Aral Teñizi; मंगोलियन: Арал тэнгис; रूसी: Ара́льское море; ताजिक: Баҳри Арал, फारसी: دریاچه خوارزم) मध्यएशिया में कजाकिस्तान आ उज्बेकिस्तान देसवन में बिस्तार वाला एगो एंडोरेइक बेसिन आ सूखत जा रहल झील बाटे। अरल सागर के नाँव के अर्थ होला "टापू वाला समुंद्र" जवन एह झील में देखाई पड़े वाला ढेर सारा टापू सभ के कारण रखाइल रहे। अरल सागर के थाला उज्बेजिस्तान , ताजिकिस्तान, तुर्कमेनिस्तान, किर्गीजिस्तान, कजाकिस्तान आ अफ़गानिस्तान के हिस्सा सभ में बिस्तार वाला बाटे।\nपुरान समय में दुनिया के चउथा सभसे बड़की झील रहि चुकल ई सागर के सतह के क्षेत्रफल 68,000 बर्ग किमी रहल बाकी ई 1960 के दशक से लगातार सिकुडत जात बाटे। ई सिकुड़ाव के कारण सोवियत रूस के सिंचाई परियोजना के कारण शुरू भइल जेवना में एह सागर में गिरे वाली नद्दी सब के पानी मोड़ दिहल गइल। साल 2007 ले आवत-आवत ई अपने पुरान क्षेत्रफल के 10%भर बचल आ चार हिस्सा में बँट गइल - उत्तर अरल सागर, दक्खिन अरल सागर के दू हिस्सा पच्छिमी आ पूरबी, आ बीच में एगो छोट झील के रूप में। 2009 में पहुँच के दक्खिन अरल सागर के पूरबी हिस्सा सूख गइल आ पच्छिमी हिस्सा एगो पातर पट्टी के रूप में बचल। नासा के 2014 में लिहल तस्वीर से ई पता चलल की नया समय के इतिहास में पहिली बेर ई सागर पूरा सूख गइल। एकर पूरबी बेसिन के अब अरलकुम रेगिस्तान कहल जाला।\nकजाकिस्तान सरकार 2005 में उत्तर अरल सागर के बचावे खातिर एगो डैम प्रोजेक्ट चलवलस जेकरा कारण 2003 की लेवल की तुलना में 2008 में 12 मीटर के बढ़ती नापल गइल, खारापन में कमी आइल आ मछरी फिर से पावल जाए लगली आ मछरी पकड़े के धंधा भी दुबारा शुरू भइल। 2008 के आँकड़ा के अनुसार उत्तर अरल सागर में सभसे गहिरा जगह पर गहिराई 42 मीटर (138 फीट) रहल।\nअरल सागर के सिकुड़ाव के दुनिया के "सभसे खराब पर्यावरणीय संकट" के दर्जा दिहल गइल। एह सागर में मछरी पकड़े के धंधा के लगभग बंद हो गइले के कारण ब्यापक बेरोजगारी फइलल। एकरे अलावा एह सागर के बचल हिस्सा में प्रदूषण के कारण भी कई तरह के समस्या पैदा भइल बाटे।\n↑ 1.0 1.1 "DRAINAGE BASIN OF THE ARAL SEA AND OTHER TRANSBOUNDARY SURFACE WATERS IN CENTRAL ASIA" (PDF). United Nations Economic Commission for Europe (UNECE). 2005. पहुँचतिथी 23 मई 2016.\n↑ 2.0 2.1 "The Kazakh Miracle: Recovery of the North Aral Sea". Environment News Service. 2008-08-01. ओरिजनल से अप्रैल 12, 2010 के पुरालेखित. पहुँचतिथी 23 मई 2016. Unknown parameter |deadurl= ignored (मदद)\n↑ Philip Micklin; Nikolay V. Aladin (मार्च 2008). "Reclaiming the Aral Sea". Scientific American. पहुँचतिथी 23 मई 2016.\n↑ "Satellite image, August 16, 2009 (click on "2009" and later links)".\n↑ Liston, Enjoli (1 अक्टूबर 2014). "Satellite images show Aral Sea basin 'completely dried'". The Guardian. London: Guardian News and Media Limited. पहुँचतिथी 23 मई 2016.\n↑ "Aral Sea Reborn". Al Jazeera. जुलाई 21, 2012. पहुँचतिथी जनवरी 6, 2013. Italic or bold markup not allowed in: |publisher= (मदद)\n↑ Daily Telegraph (2010-04-05). "Aral Sea 'one of the planet's worst environmental disasters'". The Daily Telegraph. London. ओरिजनल से 8 अप्रैल 2010 के पुरालेखित. पहुँचतिथी 23 मई 2016. Unknown parameter |deadurl= ignored (मदद)\n↑ "Information about Aral Sea". पहुँचतिथी 23 मई 2016.\n"https://bh.wikipedia.org/w/index.php?title=अरल_सागर&oldid=671888" से लिहल गइल\nएशिया के जलभंडार\nबिना प्रमाण के कथन वाला लेख\nलेख जिनहन में कजाक-भाषा के पाठ बाटे\nलेख जिनहन में मंगोलियाई-भाषा के पाठ बाटे\nलेख जिनहन में ताजिक-भाषा के पाठ बाटे\nएह पन्ना पर आखिरी बेर संपादन 30 अप्रैल 2020 के 13:44 बजे भइल रहल।


MPs will get Rs. 10000/- more now as allowances – टटका खबर\nसर्वहारा के भा गरीब जनता के रहनुमा सांसद आपन वेतन सोलह हजार से बढ़ा के पचास हजार कइला आ भत्ता दुगुना कइला का बादो संतुष्ट ना भइल रहले आ लालू आ मुलायम जइसन गरीबन के रहनुमाई में सांसद आपन वेतन बढ़ावे के माँग ले के पिछला शुक का दिने संसद ना चले दिहले रहले. अब सरकार ओह लोग के संतुष्ट करे बदे ओह लोग के भत्ता अउरी दस हजार बढ़ा दिहले बिया.\nशायद एह बढ़ोतरी का बाद ऊ लोग परमाणु जिम्मेदारी विधेयक पर सरकार पर नरमी देखाई आ अमेरिकी प्रशासन आ न्यूक्लियर सप्लायर ग्रुप का दबाव का चलते समर्पण करे का मुद्रा में आइल सरकार के बाति मान ली. आपन वेतन भत्ता बढ़ गइल देश के बादो में देखल जा सकेला. न्यूक्लियर दुर्घटना कवनो रोज रोज थोड़े होखेला. जब होखी तब कुछ दिन ले चिलपों मचा के फेर चुप हो जाइल जाई. भोपाल गैस त्रासदी के उदाहरण सामने बा.


टटका खबर (अतवार, 16 अगस्त 2015) – टटका खबर\nआजादी के 68वाँ सालगिरह पर लालकिला पर झंडा फहरवला का बाद देश के संबोधित करत प्रधानमंत्री नरेन्द्र मोदी कहलन कि अपना पन्द्रह महीना के अबले के शासन काल में ऊ भ्रष्टाचार प अतना कड़ाई क दिहले बाड़न कि एको पइसा के भ्रष्टाचार के आरोप उनका सरकार पर नइखे लागल. कहलन त ना बाकिर उनकर इशारा पर रहल घोटाला का पांक में गरदन ले डूबल सोनिया गाँधी के इशारा पर चले वाली मनमोहन सरकार. कहलन कि कुछ लोग एकरा बावजूद करिया धन पर निराशा फइलावे का कोशिश में लागल बाड़े. जबकि एह बीच नाहियो त साढ़े छह हजार करोड़ के करिया धन उजागर हो चुकल बा. कहलन कि भ्रष्टाचार दीयाका का तरह देश के जड़ खोखर करेला.\nकहलन कि रसोई गैस के सबसिडी सीधे गाहक के खाता में भेजल शुरु भइला का बाद से नाहियो त 15हजार करोड़ के कालाबाजारी बंद हो गइल बा. अब छोटका लेभल पर भ्रष्टााचार के जरिया बनल छोट नौकरियन के इंटरव्यू रोके के उपाय कइल जात बा आ बहाली सीधे मार्क्सशीट आ बाकी अर्हता का आधार पर कइल जाई.\nएक रैंक ला एक पेंशन मुद्दा के जिक्र करत कहलन कि आजु हम तिरंगा के नीचे खड़ा होके कहत बानी कि एकरा के सिद्धान्त रूप में सरकार मान लिहले बिया बाकिर पिछला सरकारन का जमाना में एह मामिला के अतना अझुरा दीहल गइल बा कि ओकरा के सरिहावे में तनिका समय लागत बा.\nलात के देवता बात से ना मानसु एही कहाउत के याद दिआवत पाकिस्तान काल्हु से बेवजह हिन्दुस्तान के नागरिक आबादी के निशाना बनावत गोलीबारी करे में लागल बावे. शायद ऊ देखल चाहत बा कि मोदी सरकार कतना खरकोंचल बरदाश्त कर सकेले. पाकिस्तान बात से मान वाला देश ना ह. मोदी सरकार के चाहीं कि ओकरा के लतिआवे केे उपाय करसु ना त ऊ एही तरह गाहे बगाहे कुछ ना कुछ करत रही. एक बेर बढ़िया से धूना जाव त फेर कुछ दिन ला शान्ति के बात सोचल जा सकेला. पहिले जवन मोदी आ भाजपा कहत रहे वइसहीं कांग्रेस के कहना बा कि पाकिस्तान संगे होखे जात एनएसए स्तर के बातचीत रद्द क दीहल जाव.\nचौंतीस बरीस बाद भारत के प्रधानमंत्री संयुक्त अरब अमीरात जाए वाला बाड़न. इन्दिरा गांधी के बाद अबले दोसर कवनो प्रधानमंत्री यूएई के यात्रा नइखे कइले. अब नरेन्द्र मोदी आजु ओहिजा के यात्रा पर जात बाड़न. उमेद कइल जाव कि ओहिजा के सरकार से बातचीत क के दाउद के बिजनेस एम्पायर पर दबाव बना के दाउद के हिन्दुस्तान ले आवे के उतजोग लगइहें. वइसे सभकर नजर उनुका मस्जिद यात्रा पर रहे वाला बा. मोदी पहिला बेर कवनो मस्जिद में जाए वाला बाड़न. ओहिजा उनकर पहनावा आ हावभाव पर नुक्ताचीनी होखहीं वाला ऊ कुछउ पहिर के जासु भा ओहिजा कइसनो हावभाव देखावसु.\nआज दिल्ली के मुख्यमंत्री केजरीवाल के जनमदिन ह आ एह मौका पर उनुका के पीएम मोदी शुभकामना भेजलें. बाकिर हर बात में राजनीति खेले के खिलाड़ी अरविन्द ओकरा जवाबो में खेल खेल गइलें आ लिखलें कि रउरा से मुलाकात ला तिकवत बानी, दिल्ली के विकास का बारे में कुछ बतियावे के बा.\nसंसद के पुरा सत्र बरबाद करे वाला कांग्रेस आ ओकरा बेवहार से परेशान भाजपा, दुनू के चेहरा पर काल्हु मुखौटा चढ़ल लउकल. राष्ट्रपति का ओर से स्वतंत्रता दिवस का मौके पर दिहल भोज में आइल ई लोग एक दुसरा से हँस हँस के बतियावत लउकल. लागबे ना कइल कि कुछ दिन पहिले ले ई लोग संसद में एक दोसरा पर किटकिटा के पड़ल रहुवे. एह भोज में कांग्रेस के नयका नेता राहुल गाँधी ना लउकन. पता ना उनुका के बोलावल ना रहे, कि ऊ आवल ना चहले. हो सकेला कि फेरु विदेश चल गइल होखसु मौज मस्ती करे ला. काहे कि लालकिला से मोदी का भाषणो का बेरा उनुका के ना देखल गइल.\nपाकिस्तानी खुफिया एजेंसी ISI के चीफ रहल रिटायर्ड जनरल हामिद गुल 79 बरीस का उमिर में अतवार का दिने अल्लाह के प्यारा हो गइलन. अतवार का भोरे तबियत खराब भइला पर गुल के मुरे कंबाइंड मिलिट्री हॉस्टिपल ले गइल गइल बाकिर तबले उनकर चिराग गुल हो गइल रहुवे.\nशनिचर का दिने देश के तोहफा देत अभिषेक वर्मा तीरंदाजी में कंपाउंड पुरुष व्यक्तिगत वर्ग में स्वर्ण पदक जीत लिहले. ऊ फाइनल में ईरान के इस्माइल इबादी के हरवलन आ इंचियोन 2014 खेल में इबादी के हाथे मिलल हार के बदला चुका लिहलन. तब वर्मा के रजत पदक मिलल रहे आ अब इबादी के मिलल बा.\nदिल्ली सरकार के मैथिली भोजपुरी अकादमी का तरफ से होखेवाला आयोजन का मंच पर दिल्ली के मुख्यमंत्री अरविंद केजरीवाल आ बिहार के मुख्यमंत्री नीतीश कुमार जुगल जोड़ी का रुप में मौजूद रहीहें. कहे खातिर त ई गैर राजनीतिक आयोजन बतावल जात बा बाकिर एकर राजनीतिक संदेश कतना दूर ले जाई इहो देखे लायक रही. अकादमी का तरफ से मैथिली भोजपुरी से ताल्लुक राखे वाला लोगन के सम्मानित कइल जाई.\nबिहार के नयका राज्यपाल रामनाथ कोविंद आजु अतवार का दिने राज्यपाल पद के किरिया लीहें. कार्यक्रम दुपहरिया में होखे वाला बा.\nउत्तर प्रदेश सचिवालय के मुख्य भवन मे छुट्टी का दिने एगो कमरा मे बंद रह गइल कुकुर जम के बवाल कटलसि आ करीब एक सौ फाइलन के बरबाद कर दिहलसि. शुक का साँझे बाकी लोग के निकलला का बाद एगो ई कुकुर भितर रह गइल रहुवे आ आजादी का दिने गुलामी के कष्ट झेलत ऊ फाइल पर फाइल नचत चल गइल. बाद में ओकर भूंकल सुन के सुरक्षा वाले कमरा खोल के ओकरा के निकललन.\nशनिचर का दिने भारत के सायना नेहवाल विश्‍व बैडमिंटन चैंपियनशिप के फाइनल में पहुंच के देश खातिर एगो नया इतिहास रच दिहली. इंडोनेशिया के जकार्ता में शनिचर का दिने भइल सेमीफाइनल में ऊ मेजबान देश के लिंडावेनी फिनेत्री के हरा दिहली आ अब फाइलन में स्‍पेन के कैरोलिना मॉरिन से आजु अतवार का दिने खेलीहें.\nभारत के सानिया मिर्जा आ स्विट्जरलैंड के मार्टिना हिंगिस के जोड़ी रोजर्स कप टेनिस के सेमीफाइनल में जगह बना लिहले बावे. डशनिचर का दिने सबले खराब खेल खबर आइल श्रीलंका से जहाँ तीन मैच में से पहिला टेस्ट मैच में श्रीलंका भारत के 63 रन से हरा दिहलसि. दुसरका मैच 20 तारीख के होखे वाला बा.\nनेट निरपेक्षता खातिर प्रस्‍तावित नीति मसौदा पर लोग के राय देबे के आखिरी तारीख बढ़ा के अब 20 अगस्त कर दीहल गइल बा.\nपूर्वांचल के जिलन में, मुलायम सिंह यादव के संसदीय इलाका आजमगढ़ छोड़ के, बिजली खातिर त्राहिमाम करत लोग के काल्हु तनिका राहत मिलल जब दिन में कई जगहा जम के बरखा हो गउवे.


कोइला में हीरा हेराइल ! – Anjoria\nअप्रैल 20, 2017 अशोक द्विवेदी\nकोइला में हीरा हेराइल\nकुफुत में जिनिगिया ओराइल\nबलमु तोहें कुछ ना बुझाइल !!\nअसरा के ढेंढ़ी तनिक ना गोटाइल\nबनउर से सपनन क फूल बिधुनाइल\nकरजा क सूद गढ़ुआइल\nअबहीं ले अँगरेजी भूत असवार बा\nकहे बदे हमनी के इहाँ सरकार बा\nनेति बा अनेत में हेराइल\nकउवन के मान जान, हंस लखेदाइल\nनीर-छीर पोखर क सोत बा सुखाइल\nबेमसरफ घास बढ़ियाइल\n[/et_pb_text][/et_pb_column][et_pb_column type=”1_3″][et_pb_image admin_label=”Image” src=”https://www.anjoria.com/wp-content/uploads/2017/04/AshokDvivedi-Apr17.jpg” show_in_lightbox=”off” url_new_window=”off” use_overlay=”off” animation=”left” sticky=”off” align=”left” force_fullwidth=”off” always_center_on_mobile=”on” use_border_color=”off” border_color=”#ffffff” border_style=”solid” /][/et_pb_column][/et_pb_row][/et_pb_section]


खेसारीलाल – Anjoria\nरिलीज ला तइयार बावे ‘जानेमन’\nश्रेयस फिल्म्स के बैनर में बनल निर्माता प्रेम राय के ‘जानेमन’ अब रिलीज ला तइयार बा. बकौल प्रेमराय ‘जानेमन’ कंपलिट लव एक्शन फिलिम ह जे दर्शकन के खूब पसंद आई. एह फिलिम में सुपरस्टार खेसारीलाल यादव आ विराज भट्ट के जोड़ी देखे के मिली. निर्देशन अरविंद चौबे के बा. पुर्नजन्मपूरा पढ़ीं…\nखेसारीलाल-मोनालिसा के जोड़ी वाली ‘तेरे नाम’\nभोजपुरी सुपरस्टार खेसारीलाल यादव आ हॉट गर्ल मोनालिसा के जोड़ी फिलिम ‘तेरे नाम’ ले के आवत बा. एह प्रेम कहानी वाली फिलिम के निर्माता हउवन अभय सिन्हा. खेसारीलाल एह फिलिम में हवलदार के बेटा आ मोनालिसा एगो विधायक के बहिन के किरदार में बाड़ी. एह प्यार से नाराज मोनालिसा केपूरा पढ़ीं…\nहोली के रंग खेसारी-शुभी के संगे\nअबकी के होली बिहार के भोजपुरी प्रेमियन ला खास रही काहे कि पहिला बेर सुपरस्टार खेसारीलाल यादव आ शुभी शर्मा के फिलिम एह मौका प रिलीज होखी. एह फिलिम ‘चरणों की सौगंध’ में खेसारी-शुभी के जोड़ी धमाल मचावे ला तइयार बा. खेसारी एगो मोटर मैकेनिक बनल बाड़न त शुभी शर्मापूरा पढ़ीं…\nखेसारीलाल की हैट्रिक\nभोजपुरी सुपरस्टार खेसारीलाल एह साल फेरू बॉक्स ऑफिस पर हिट फिलिमन के हैट्रिक मार दिहलन. पिछला हफ्ता रिलीज फिलिम ‘बेताब‘ के शानदार सफलता क साथ बॉक्स ऑफिस प एह साल सफल रहे वाली खेसारीलाल के फिलिमन में पहिल रिलीज फिलिम रहुवे ‘कच्चेधागे‘ आ दुसरकी रहल ‘प्रतिज्ञा-2‘ . एह दुनू फिलिमनपूरा पढ़ीं…\nनया साल में खेसारीलाल के ‘कच्चे धागे’ फिलिम के जलवा\nसुपरस्टार खेसारीलाल के जलवा नयको साल मे बॉक्स ऑफिस पर जारी बा. एह साल रिलीज खेसारीलाल यादव के फिलिम ‘कच्चे धागे’ बिहार मे सगरो शानदार व्यवसाय करत बिया. बिहार के 60 से अधिका सिनेमाघर में रिलीज भइल एह फिलिम के देखे ला औरतन के हजूम जुटत बा. एह समहर पारिवारिकपूरा पढ़ीं…\nमनोज तिवारी, निरहुआ आ पवन सिंह का बाद गायक से नायक बनल बाड़े खेसारी लाल. एगो गरीब परिवार के लड़िका आजु भोजपुरी के बड़का स्टार बन गइल बा आ पूरा इंडस्ट्री के इनका प नाज बा. पेश बा खेसारीलाल से भइल बातचीत के कुछ हिस्सा – अपना पहिलके फिलिम ‘साजनपूरा पढ़ीं…


बिहार पुलिस – टटका खबर\nकाल्हु पटना गाँधी मैदान में बिहार दिवस समारोह के उद्घाटन करत मुख्यमंत्री नीतीश कुमार घोषणा कइलन कि अब राज्य में हर तरह के पुलिस बहाली में पैंतीस फीसदी जगहा औरतन ला आरक्षित रही. पहिले ई आरक्षण तीने फीसदी के रहुवे. बतवलन कि बिहार सरकार नारी सशक्तिकरण ला समर्पित बिया. इहो कहलन कि अबसे सगरी सहकारी


शुक का अधरतिया से पेट्रोल डीजल के दाम बढ़ गइल – टटका खबर\nशुक का अधरतिया से पेट्रोल डीजल के दाम बढ़ गइल\nपेट्रोल आ डीजल के दाम काल्हु अधरतिया से बढ़ा दिहल गइल बा. हालांकि रसोई गैस के दाम घटल बा. पेट्रोल के दाम पचहत्तर पइसा आ डीजल के दाम पचास पइसा हर लीटर पर बढ़ल बा जवन अलग अलग जगहा राज्य सरकार के लागे वाला टैक्स आ भाड़ा खर्च का चलते एहु ले अधिका बढ़ल बा. पटना में पेट्रोल के दाम में ९३ पइसा के आ डीजल के दाम में ५८ पइसा के बढ़ोतरी भइल बा.\nतेल कंपनियन के कहना बा कि ई बढ़ोतरी रुपिया का मुकाबिला डॉलर महँगा भइला का चलते भइल.\nTags: पेट्रोल डीजल के दाम


> बच के रहना रे बाबा! ATM चोर कितनी Technique से करते हैं धांधली, देखिये इन 11 तस्वीरों में\nइन चोरों को इतना ज्ञान मिलता कहां से है?\nJune 24, 2017, 18:01 IST


हमके हीन मत समझीं – Anjoria\nJun 11, 2013 झाड़ू के आत्मकथा, डा॰ आशारानी लाल, निबन्ध, भोजपुरी\nहम अपना बारे में रउवा सभे से कुछ बतावल चाहत रहीं. कुछे नाहीं, बहुत कुछ बतइतीं, चाहें भर जिनगी के कहनी कहतीं, बाकी का कहीं – अपन नउँवें बतावत के नऽ हमरा लाज घेर लेले बा. सोचतानी कि हमार नउँवा सुनिये के लोग अपन नाक-मुँह कुल बिचकावे लागी, चाहे एने-ओने घुमा के लोग लागी कहे कि तोहरा के, के नइखे जानत ?\nअइसे त हमार निवास हर घर में रहबे करेला, काहे कि हमरा बिना केहू रहिए ना सके. हम ना रहब त सब जगहा माछी भिनभिनात रही. कूड़ा-करकट आ गंदगी देखिए के सबका ओकाई आवे लागी, एही चलते सब हमके अपना-अपना घरवे में रखले रहेला. हमहीं सबका घर के साफ-सुथरा करत रहिंलाँ. अब त रउवा सभे हमार नाँव बिना बतवले बूझ गइल होखब. हमरा के लोग कइगो नाँव से बोलावेला. केहू हमके झाड़ू कहेला, त केहू बढ़नी, केहू कूँचा कहेला त केहू कूँची आ केहू खरहरा. चाहे कवनो नाँव से हमके केहू पुकारो, हम हर घर में घुस के बइठल-सुतल रहिलाँ. हमके भले केहू हीन बूझो, बाकी हम बड़ा मजिगर धरोहर सब घरन के हँई, एके केहू नकार ना सकेला.\nजे निपढ़ आ गूढ़-गँवार होला उहे हमरा देंहिया के रोंवाँ-रोंवाँ के रच-रच के सजावेला आ बनावेला. जवन तरह-तरह के, कई खान के आ कई तरह से बनेला. कहीं हमके मूँज से बनावल जाला त कहीं रसरी, पतलो आ खजूर के पतई से. कहीं-कहीं हमके लोग नरियर के सींक से बनावेला, त केहू लमहर-लमहर घास से. इहे नाहीं जहाँ हमके फूल-झाड़ू कहल जाला ऊहाँ त सचहूँ हमरा देंह से फूल झरत रहेला. अब त हम प्लास्टिको के सींक से बनावल जातानी जवन लाल-पीयर-हरियर तरह-तरह के रंग में बने लागल बा. इहे कुल देख के बड़-बड़ शहरन में हमार कीमतो बड़े-बड़ लागे लागल बा. देहात में न हम बेमोल बिकात रहीं बाकी शहरियन में ई बात नइखे. सभकरा न हमरा से पाला पड़ेला चाहे ऊ धनी हो या गरीब. इ कुल हमार रूप जब गउँवाँ वाला देखेला लोग त कहेला कि अरे ! ई – त बड़ा महँग बिकाता रे, जनती त हमहूँ एक बोझा अपना गउँवें से ले-ले न अवतीं.\nहमरा देंह-धजा, रूप-रंग का नाँव के त सभ केहू जानता एह से कि हमरा बिना कवनो घर शोभबे ना करेला. केहू के काम हमरा बिना ना चले तबो लोग हमसे घिनाला, काहे कि जब-जब हमके लोग छुएला तब-तब अपन हाथ धोवेला, जइसे हम अछूत होखीं, कहेला लोग कि झाड़ू न छुअले रहलीं हँऽ. ई बात त ओइसने बा के अन्हरा के देख के अँखियो पिराला आ अन्हरा बिना रहियो ना जाला.\nरउवा सभे सुनले होखब की कवनो चीज के ना रहला पर ओकर कीमत सबका बुझाला. जइसे चउका में नून के बिना खाना सून हो जाला ओइसही हमरा बिना घर में आदमी-जन-सर-सवाँग सब भरलो रहला पर घर-घर ना लउकेला. ई कहिके हम अपन बखान कइल नइखीं चाहत बस इहे बतावतानी कि हम बेकार ना हँई. कवनो घर में अगर हम तनी लुका के सुत जाइलाँ त भोर होते लागेला लोग पुछे कि झड़ुवा केने बा रे…., चाहे बढ़निया कहाँ धइल बा. लागेला चारों ओरी हमार खोजाहट होखे, कहेला लोग कि बेर चढ़ गइल आ अभी ले घर में बहारन पड़ल बा. घर में अलियार रही त लछिमीजी के बास कइसे होई रे. ई कुल बात सुनके हमहूँ जाग जाइलाँ आ अपना काम प चल देइलाँ.\nहमरा अइला से सब घर में खुशी आ जाला. पूरा घर साफ-सुथरा होके चमके लागेला. इहे कुल देख के बूढ़-पुरनिया लोग हमके अपना घर के लछिमी कहेला लोग. हमार दोस्ती ओही लोग से ढेर रहेला, काहे कि ऊ लोग हमके अपना निगिचा राखेला. लड़िका-सेयान केहू हमके तनिको तलिया देला चाहे उठाके पटक देला या फेंक देला, त बूढ़ लोग लागेला ओके बोले आ कहे कि अइसे ना करे के हो. साचों हम कहल चाहतानी कि पुरनिया लोग हमार बड़ा इज्जत करेला आ हमके बड़ा जतन से सइहार के धरेला.\nउत्तर से दक्खिन आ पूरब से पश्चिम ले सेबेरे उठते हर घर में लोग हमरे के लागेला खोजे. मेहरारू लोग त आँख खोलते पहिले हमही के अपना हाथे में उठावेली आ लागेली अपन पूरा घर दुआर झार बहार के चिकन-चाकन क के घर में घुसल दरिदर के सबेरहीं भगावे. कहेली ओग कि घर में बहारन रही त लछिमी जी के प्रवेश कबो केहू के घरे ना होई. इहे कुल अपन गुन जान के अब हमहूँ कहिलाँ कि- हमहीं न लछिमी जी के सुआगत के राह बनावेलीं. हम ना रहब त दुअरा पर आइयो के ऊ उलटे पाँव लवट जइहन. हमरा एकर नाज बा कि हमरे इशारा पर लछिमीयो जी चलेली.\nहम दिन भर घर के सब लोगिन के इशारा पर अपन काम धन्धा करत रहिलाँ, बाकी सुरूज बाबा के डुबते लोग हमके आराम के मोका दे देला. दिन भर के थकान हम सुतिएके बिताइलाँ. साँझे सुत जाइलाँ त भोर होखे से पहिले हमके केहू जगावेला ना. हम खूब पसर के आराम से फों-फों कइके निचिन्ते पह फटला ले सुतत रहिलाँ. लोगवा कहेला कि अगर केहू साँझ भइला पर हमके सुतला में जगाई चाहे हमरा आराम में खलल डाली या झकझोर के झारे-बहारे के कही, तब ओकरा घर से लछिमीए जी भाग जइहन. ऊ घर दरिदर हो जाई, उहाँ मलेछ के राज होई- एही डरे सुरूज बाबा के अलोत होते केहू न-त हमके हिलावे डोलावेला न छुएला.\nमेहरारू लोग त हमके अपना जान-परान से बेसी माने-जानेला-काहेंकि हम उन्हन लोगिन के इज्जतो-आबरू के खयाल हरदम राखिलाँ. मेहरारून के इज्जत बड़ा नाजुक होला, त जब ओपर आँच आवेला तब ऊ लोग अपना हाथे में हमरे के उठा लेला आ हम लागिलाँ सोझा आइल विपत के ओसहीं झटकारे आ भगावे जइसे अँजोर-अन्हार के भगावेला. हमरा के देखते कुल कुकर्मी अपन मुँह चोरा के पोंछिटा दबवले भाग जालनसन. इहे बात बा कि मेहरारू लोग अपन रक्षाकवच हमरे के बुझेला आ बाते-बात में कहेला कि- बढ़नी मारो रे, चाहे-बोहार जाव रे.\nई औरत लोग बखूबी हमरा गुन के जानेली आ हमरा के बड़ा चाव से धरेली लोग, काहे कि जब ऊ लोग सितला माई लगे उनके पूजे जाली त देखेली कि माई अपना हाथे में हमरे के लेके बइठल बाड़ी. ई माई सबकर रोग-बलाय के अपना एक नजर से अपना हाथ के झाड़ू से झार-बहारके दूर भगा देली. एही गुन के चलते हम सब मेहरारू लोगिन के अपन दुलरूवा बन जाइलाँ.\nका बताई सब घर में त ना बाकी जवना घर में बूढ़-पुरनिया रहेला लोग – त ऊ लोग हमरो रहे के एगो जगह जरूर बनावेला आ अपना घर के देवता-पित्तर नाही हमरो के लुकवा के धइले रहेला. ई पुरनिए लोग जानेला कि हमरा के सबका सोझा धरे के ना चाँहीं. घर में आवे-जाये वाला लोगिन से हमके लोग बचा के राखेला. जइसे हर घर में मरद-मेहरारू लइका सेयान, जीव-जन्तु, देवता-पित्तर के बसे के एगो निश्चित ठौर-ठिकाना बनावल रहेला ओसहीं हमरो खातिर एगो जगह रहेला. बड़े-बूढ़ जानेला कि अपन-अपन हरवाही कइला के बाद सब थाकेला – त ओसही हम बढ़नी बानी त का – हमहूँ थाक जाइलाँ – एहिसे हमरो आराम के एगो जगह चाँहीं आ ऊ जगह सबका नजर के अलोते रहे के चाँहीं. हम त झाड़ू-बढ़नी बानी एहीसे हम सबकर लेहाज करींलाँ. हम सबका सोझा न-त सूत पाइलाँ न ओठघें के मन करेला, तबे न अलोते पड़ल रहिलाँ.\nकईगो घरन में त लोग हमके जल्दी सुतहीं ना देला, थकला के बादो खड़ा होके रहेके सजा दे-देला. तब हम का करीं, हमार रग-रग काम करे से बथत रहेला आ फेरू खड़ा भइला से अवरी हमार पीड़ा बढ़ जाला. लोग भुला जाला कि हम लछिमी माई के अंश हईं. माई जब हमार दुःख दर्द आ पीरा देखेली त दुःखी हो जाली. कबो-कबो त माई हमार दुरदसा देख के ओह घर से अपन मुँहो फेर लेली. ई बात जब सब जान जाला त कबो हमके केहू खड़ा होके रहे के ना कहेला, न त कवनो दूसर सजा देला. जवन घर के लोग एह रहस्य के बूझ लेले बा ऊ लोग हमरो रहे के जगह जरूर बनावेला आ हमरा आराम में कवनो खलल कबो ना डालेला. अरे ! हम ई त नइखीं कहत कि केहू हमके फूल-अछ्त आ धूप देखावो, बाकी बस इहे कहब कि थकला पर तनी आराम से सुते के जगह जरूर मिले के चाहीं – इहे हमार मनो होला. एतने करे से हमरो के आराम भेंटाई आ घरहूँ के लोग के सुख-शान्ति मिली आधन-दउलत से लछिमी माई उनकर घर भर दीहन. माई के किरिपा हमरे आराम से सबका भेंटा जाई. लोगो के कहल हम सुनले बानी कि जे हमके खड़ा रहे के सजा देला ओकरा घर में हरदम कलह मचल रहेला, उत्पात होत रहेला – एही सब के चलते हमहूँ हरदम ओठँघिए के रहल चाहिलाँ.\nबहुते गरीब भाई-बहिन लोग हमरे सहारे अपन खेवा खरचा चलावेला. कवनो सरकारी आफिस चाहे संस्था में झाड़ू-बहारू आ सफाई करे खातिर जब निपढ़ आ गरीब तबका के भरती होखे लागेला तब उहाँ हमरे परधानता बेसी रहेला. एक बेरी अचानके इहे देखे में आइल कि हमरा के चाहेवाला कुल मरद-मेहरारू अपना हाथ में हमके उठवले सड़क पर चल रहल बा. हमरा बुझाइल त कुछ ना बाकी सुनली कि अपन महिना के पइसा बढ़ावे खातिर ऊ लोग हड़कम्प मचवले रहे आ नारा बोलत हड़ताली रहे. हम झन्डा बन के ओह लोगिन के हाथ में लहरात रहीं, एहि से जल्दिए सरकार ओह लोगिन के माँग मान लिहलस. सरकारो के हमरा गूढ़ रूप आ एकता के बोली के सोझा झुकहीं के परल. अपन इहे कुल करतब के चलते हम त कहिलाँ कि गरीबी के दूर भगावल त हमरा बाएँ हाथ के खेल होला. हम अपना मुँहे अपन ढे़र बखान कइल नइखी चाहत बाकी तनी-मनी कुछु-कुछु बताके अपन नाँवहँसाई रोकल चाहतानी आ बस एतने कहल चाहतानी कि हमके देख के केहू अपन मुँह मत फेरो – हम बड़ा काम के चीज बानी.\nहमार जनम गरीबे लोग के घर में होला. ऊ लोग घास-पात, मूँज-पतलो कुल बटोर-बटोर के आ रच-रच के ओके रसरी से बान्ह के हमार रूप बनावेला, फेरू एगो बोझा में हमके बान्ह के अपना कान्हा पर धर लेला आ घरे-घरे घूम-घूम के हमके लोग बेचेला. इहे कइला से ओह लोगिन के खरची चलेला. हमहूँ एह गरीब लोग के चीन्ह लेले बानी ओहिसे उन्हने लोगिन से सटल रहींलाँ.\nहमार एगो अउरी गूढ़ मरम बा जेके सब ना बुझेला, ऊ हऽ कि जब केहू अपन पुरान घर छोड़के नया घर में जाला तब हमके पुरनका घर में ऊ कबो ना छोड़ेला. सबसे पहिले नया घर में हमरे प्रवेश होला. हमरा के लेके लोग एहसे जाला कि अपना लछिमीजी के लोग ओह पुरान जगह पर छोड़ल ना चाहेला. दूसर बात ई बा कि नया घरवा साफ ना होई त लोग, जीव, जन्तु, देबी-देवता रहिहन कहँवा. ई बात ठीक ओसहीं बा कि लाठियो ना टूटे आ सँपवो मरा जाला. नयका घर हम साफो कर देइलाँ आ ओह में धनो-दउलत भर जाला. भले हमरा एह गूढ़ रहस्य के केहू बूझ ना पावेला बाकी ई साँच बात बा. हम लोगिन से इहे कहब कि हमके पुरान बुझके अपना पुरनका घर में कबो छोड़ीं लोग मत नाहीं त लछिमी माई ऊहें छुटल रह जाइब.\nहम अपन कहनी रउवा सभे के सुनवलीं हँ एहसे कि हमार गुन-अवगुन रउवा सभे जान जाइब त कबो हमके हीन ना बूझबऽ. फेरू अपन अवरी गुन-ढंग इयाद परी त जरूर बताइब – अबे ना.\nअपना भोजपुरी सेवा ला अनेके संस्था संगठन से सम्मानित हो चुकल डा॰ आशारानी लाल बलिया जिला के सँवरुपुर के हईं. शादी मऊ के अमला में भइल आ पच्चीस साल ले सिवान महिला डिग्री कालेज के प्राचार्या रहनी. ईहाँ के लिखल अनेके रचना बहुते पत्र पत्रिकन में प्रकाशित होत आइल बा. झाड़ू के आत्मकथा वाला ई लेख पाती के जून २०१३ अंक में प्रकाशित भइल बा. उहाँ के लिखल भोजपुरी किताबन में ए बचवा फूलऽ फरऽ, हमहुं माई घरे गइनी, डिठौना, माटी के भाग, देवकुरी, जय कन्हैया लाल के, आ काहे कहली ईया शामिल बाड़ी सँ. डा॰ आशारानी के अधिकतर रचना महिला केन्द्रित बाड़ी सँ.\nOne thought on “हमके हीन मत समझीं”\nRAUR T JARURAT SABHKE BAA.\nRAUAA BINA SAMAJ SWACHH NA HOEE.\nPARNAM BA RAUAA KE.


अतना से हो जाई? - प्रशान्त पाण्डेय - मैना: भोजपुरी साहित्य क उड़ान (Maina Bhojpuri Magazine)\nHome प्रशान्त पाण्डेय Katha अतना से हो जाई? - प्रशान्त पाण्डेय\nअतना से हो जाई? - प्रशान्त पाण्डेय\nरमेश के गाँव से तीन किलोमीटर पर लेखपाल के आफिस रहे. लेकिन जेठ के दुपहरिया आ ओपर पंचर टायर; आज ऊ दूरी तीस किलोमीटर लागत रहे. गमछा के फेंटा से आपन मूड़ी आ मुँह तs बाँध ले ले रहन, लेकिन सूरज सीधे कपारे पर आ के जरावत रहे.\nरस्ता में पंचर के दू गो दोकान भी रहे, लेकिन अतना गर्मी में मय गोड़ा बंद कई के घरे चल गइल रहन सs. खैर, मोटरसाइकिल घींचत-घींचत अब आफिस खाली १०० मीटर अवरू रह गइल रहे.\nआफिस के हाता में घुसलन, तs देखs तरन की लेखपाल के पुरनकी जिपवा फेर ख़राब हो गइल रहे. एगो मिस्त्री आ लेखपाल के ड्राइवर के अलावा के केहू दिखाई ना देत रहे. रमेश के नजर आफिस के नेमप्लेट पर गइल. लिखल रहे: मेवालाल मौर्या, लेखपाल।\nअंदर झंकलस। मौर्या सीट पर बइठल कूलर के हवा में ऊंघात रहन।\n"साहेब?…साहेssब?… मौर्या जी," रमेश बोललस; आवाज धीरे-धीरे बढ़ावत जात रहे.\n"हं.…कौन?" मौर्याजी आधा ऊंघात, आधा हड़बड़ात बोललन।\n"अरे, के हम?! गमछा हटावs, चाहे नाम बोलs!"\n"हम हईं रमेश," रमेश कहलस अऊर गमछो हटा दिहलस।\n"तू फेर आ गइले?"\n"का करीं साहेब! रउवां जानते बानी। एक बिगहा खेत के पीछे हमार बाबूजी आ चाचा पागल भइल बाड़न. रऊँवा ओकर फैसला करवा देतीं तs दुन्नो परिवार सांती से जीहित खाइत,"\n"फेर तोर कहानी चालू? कई हाली तें ईहे बात हमरा से कहले बाड़े, आ कई हाली हम तोहरा से कहले बानी की हम एमे कुछ ना कई सकेलें,"\n"मौर्या जी, रऊँवा साहेब हईं. रऊँवा चाह देब तब सब हो जाई,"\n"तें कब बुझबे? जब हम तोरा बाप के तैयार करनी समझौता खातिर, तs तोर चाचा एस डी एम साहब किहाँ अर्जी डाल देला। तोर चाचा के समझावs, तs तहार बाप लागेलन क़ानून छांटें। तs भैय्या, अइसन बा जे ई मय परिवार के हाल बा. ई पगलन के बीच में तें तनी समझदार लागेले, एही से तोर बात सुन लेवीं ले. बाकी ३० साल के नौकरी में हम आज ले झगड़े देखनी,”\nरमेश अचानके मौर्याजी के गोड़ पर गिर गइल. सिसकारी ले के रोवे लागल.\nदू-चार सेकेण्ड तs मौर्याजी अकबकाईल देखत रहन।\n"उठ, उठ.....कई हाली से तें हमरा इहाँ आवs तरे?"\n"छौ महीना में पनरह हाली तs होइये गइल होई," रमेश अभियो रोवते रहे।\n"चुप हो जो, कुछ सोचे दे?"\nमौर्या जी के ३० साल के नौकरी में आज पहिला बार कुछ अइसन होत रहे जेकरा से ऊ खुदे परिचित ना रहन।\nउनकरा गोड़ पर गिरे वाला के कमी कबो ना रहे. उनकरा के "साहेब" कहे वाला के कमी कबो ना रहे. उनकरा के "माई-बाप" समझे वाला के कमी कबो ना रहे.\nसैकड़न गाँव वाला उनकरा के क़ानून के अंतिम दूत जानs सs. ऊ जौन समझा देस, तौन\nए डी एम\n, आ कई गो\nसाहेब लोग के काटे मान के ना रहे.\n"काहें से की कौन पेंच कहाँ फँसल बा ऊ हमरे मालूम बा, काहें से पेंचवा तs हमहीं फँसईंले बानी," आपन लोग के बीच कह के खूब हंसस।\nकायदे से उनकर ट्रांसफर कहिये हो जाए के चाहत रहे. लेकिन अतना भौकाल बना ले ले रहलन, की ट्रांसफर हो हो के केंसिल हो जाए. साफ़-साफ़ ADM साहेब से कहि आवस की घर इंहवें बन गईल बा, बच्चा कुल पब्लिक स्कूल में पढ़तs तरन सs, हम बाहर कइसे जाईं?\nसाहेब लोग इनकर घर में दावत खाए से लजास लोग. अइसन आलीशान घर की बड़का-बड़का बिजनेसमैन पानी भरस.\nके, पूरा जिला के, जवार के -- केकरा ना मालूम रहे की ई घर खातिर पइसा कहाँ से आइल! लेकिन केहू कबो बोले ना. जे ढेर बोले ओकरा के कुछ हिस्सा में से दे देस. बाकी "उपरो देवे के पड़ेला" के नाम पर लोग के देंह पर धोती छोड़ देस ईहे बहुत रहे!\nलेकिन एगो इंसान रहे जे कर बात कई हाली मौर्याजी के अंदर से हिला दे.\nऊ अइसे कुछऊ ना बोलस। लेकिन कबो कबो धीरे से कहस -- "अतना लोग के हाय ना ले वे के चाहीं". अक्सर पूजा पाठ करत रहस. मौर्याजी कबो पूछ देस की "काहें अतना भक्ती देखावेलू", तs कहस की "रउरा ग्रह काटे खातिर।" मौर्याजी कबो डाँट देस, तs कबो चुप रहि जास.\nऊपर से तs मौर्याजी अपना हिसाब से धाकड़ आदमी रहन। लेकिन कुछेक बात रहे, जे कबो कबो उनकरा अंदर "डाउट" पैदा कई दे. जइसे की उनकर मेहरारू के बात.\nआज, जब उनकरा आफिस में ना बाबू रहे, ना चपरासी, ना फरियादी…खाली एगो याचक…बुझाइल जे उनकर मेहरारू कुछ उनकरा से कहsतरी… ऊ खाली, टूटत-ढहत आफिस में उनकर अधिकारी वाला रौब देखे खातिर आज केहु ना रहे. पंखा घरघरात रहे और रमेश रहि-रहि के सिसकारी लेत रहे. ना जाने कइसे, लेकिन आज कुछे देर खातिर ऊ इंसान बन गइल रहन।\nधीरे-धीरे बोलल चालू कइलन…\n"देख.…तोर बाबूजी तोर चाचा के एक बिगहा में आधा बिगहा दे वे तैयार नइखन। हमरा के पइसा ऊहे खियइलन। हम चिट्ठी पत्री कई के लिख देनीं की कुल जमीन उनकरे हs. तब तोर चाचा\nसाहब किहाँ चल गइलन।\nसाहब हमरा से जब रिपोर्ट मंगलन तs तहार चाचा से हम अऊरू पइसा अईंठनी। ई सिलसिला चलत रहल,"\n"तs ई की हमरा कहला से दुन्नो कबो ना मनिहन सs,"\n"घरे जो! तोर मोबाइल नंबर दे दे. हमरा कुछ बुझाई, तs तोरा के बताइब,"\n"घबरो मत. हम कहि देनी की तोर मामला सॉल्व हो जाई, तs सॉल्व हो जाई,"\n"मौर्याजी, आपके बहुत एहसान रही. ई जान जाईं, की अगर एक महीना अऊरू देर हो गईल तs गोली चल जाई. आ एक बार सुरु हो गइल....."\n"जो, जो..... अच्छा-अच्छा सोचे के चाहीं,"\nमौर्याजी के बुझाते ना रहे.\nफेर मौर्याजी के याद आइल की जब ऊ छोट रहन तs पांच-दस गाँव में एगो मिडिल स्कूल रहे. हो न हो रमेश के बाबूजी भी ओही स्कूल में पढ़ल होइहें। रमेश के फ़ोन लगइलन, तs अंदाजा सही निकलल।\nओ स्कूल में एगो मास्टरजी रहन। अब तs नब्बे पहुंचत होइहन। उनकर पूरा जवार में बहुत इज्जत रहे. कबो लइकन के मारस ना. लेकिन तबो लइका कुल उनकर बात कबो काटस ना. कुछ अइसन प्रभावे रहे उनकर। पता कइला पर पता चलल की अभियो बोले बतियावे में तs दिक्कत ना रहे लेकिन पैर में लकवा के सिकायित रहे.\nमौर्याजी ऊ मास्टरजी के गाँव गइलन। उनकरा गोड़ पर गिरलन। आपन पूरा कच्चा चिटठा खोललन, पूरा मामला बतइलन, अपना गलती के माफी मंगलन। तब जा के चिरौरी कइलन की उनकरा साथे चल के आपन पुरान छात्रन के समझावस न तs खून खराबा हो सकेला। मास्टरजी कठजीव तs नाहिये रहन, गोली-बन्दूक के बात सुनलन तs एकदम तइयार हो गइलन।\nअपना गाड़ी में मौर्याजी मास्टरजी के ले के अगिला सुबह सीधे रमेश के बाबूजी के घर धमक गइलन। रमेश के चाचा भी बगले में रहत रहन, ऊहो आ गइलन।\nदुन्नो के बुझाते न रहे -- का कहीं, का करीं?\n"देखs, अब सोचे के कुछ बाँचल नइखे। मामला साफ़-साफ़ बा. अब तक जौन भइल, तौन भइल. मास्टरजी तहरा लोग के सामने बाड़न। अगर रचिको इनकर इज्जत तहँ लोग करे लs, तs इनकर "किरिया खा लोग की आपस में आधा-आधा जमीन बाँट के चैन से रहबs लोग"\nगाँव में अइसहीं हड़कम्प मचल रहे. लेखपाल साहब मास्टरजी के ले के काहें आइल बाड़न?\nरमेश के बाबूजी आ चाचा के कुछ बुझाते न रहे. "बाबूजी! चाचा! का सोचs तsरs लोग. ई जान ल भगवान साक्षात आइल बाड़न मास्टरजी के रूप में. ई मौका गइल, तs दुन्नो जाना अऊर दुन्नो जाना के परिवार बुझ लs की जेले में जिंदगी बितायी," रमेश कहलस.\nबाबूजी आ चाचा बूझ गइलन की भलाई एही में बा. मास्टरजी के गोड़ छू के जमीन के झगड़ा खतम भइल. मास्टरजी भी एकदम विभोर हो गइलन। ई ऊमिर में आपन उपयोगिता रहे; एले ढेर का चाही जिंदगी में!\nतय भइल की सब मंदिर में जा के भगवान के भोग लगाई।\nमंदिर में परसाद बंटत रहे, तलहीं एगो जवान मौर्याजी के धई लेलस।\n"लेखपाल साहेब, जब आप अतना अच्छा काम कई सकेनी तs आज ले काहें लोग के लोग चूस-चूस के बर्बाद कइनी?"\nआज तS लेखपाल साहब हीरो बनल रहन। लेकिन ऊ जवान के बात के जवाब उनकरा पास ना रहे. मने मन भगवान से बिनती कइलन की एकरा के उनकर प्रायसचित मान लेस. लेकिन का अतना काफी रहे?\nअंक - 44 (8 सितम्बर 2015)


Playlist of #इन गानो से बने सुपर स्टार | MelodList | Online Songs & Music Playlists\n#इन गानो से बने सुपर स्टार\nPlaylist of #इन गानो से बने सुपर स्टार\n#इन गानो से सुपर स्टार बने Devalal Yadav | बुतल जब दियवा | Butal Jab Diyava | Superhit Bhojpuri Song\nSubscribe For Latest Bhojpuri Songs & Bhojpuri Songs 2020:\nFACEBOOK पर जुड़े खातिर हमरा FaceBook Page के Like करिजा\nभोजपुरी में हिट सुपरहिट गाना सुने के खातिर Channel के Subscribe करिजा\n► Song - Butal Jab Diyava\n► Album - Butal Jab Diyava\n► Singer - Deva Lal Yadav\n► Music Director - Gulam Ravi\n► Label - Tohaar Bhojpuri\nKhesari Lal superstar , Bhojpuri superstar Kaise bane , singer Kaise bane, Superhit Bhojpuri gana\nBhojpuri gana Kaise Gaye , Bhojpuri superstar Kaise bane , singer Kaise bane, Superhit Bhojpuri gana\nइस वीडियो में हम ढेर सारे आपके सवालों के जवाब को देने का कोशिश किया हूं जो सवाल आप हमारे कमेंट बॉक्स में भी ज्यादा करते हैं उन्हीं को मैं इकट्ठा कर कर ढेर सारे सवालों का जवाब दे रहा हूं तो दोस्तों यह वीडियो कैसा लगा कमेंट बॉक्स में जरूर बताइएगा और वीडियो अच्छा लगा तो लाइक करके शेयर करें अगर अभी तक इस चैनल को आपने सब्सक्राइब नहीं किया है तो प्लीज चैनल को सब्सक्राइब जरूर करें\nबंसीधर चौधरी aakhir kaise bane itne bade superstar, raaz kya hai????\nबंसीधर चौधरी aakhir kaise bane itne bade superstar, raaz kya hai\nनमस्कार दोस्त अगर आप लोगों को इस चैनल से थोड़ा भी जानकारी मिलती है तो प्लीज वीडियो को लाइक एंड शेयर जरूर करें और अगर आप इस चैनल पर आप नए हैं तो प्लीज इस चैनल को तुरंत सब्सक्राइब कर लीजिए क्योंकि दोस्त मैं इस चैनल पर आप लोगों के लिए जरूरतमंद वीडियो लेकर आते रहता हूं (धन्यवाद)\nIs video ka matlab yah hai ki [ बंसीधर चौधरी aakhir kaise bane itne bade superstar, raaz kya hai] iske bare mein pura jankari Diya gaya hai aap yah video pura jarur dekhiae kyunki agar aap yah video miss kar denge to shayad aap jankari bhi mis kar denge to dost main ummid karta hun aap yah video pura jarur dekhenge\nAap logon ke liye ek chhota sa shayari- (अगर दिल न मिले तो प्यार अधूरा होता है,\nक्यूँकी हर एक फ्रेंड जरूरी होता) aage my video link\nDhadkan Dhananjay Ka film -\nMy next video link\nBansidhar choodhry Ka life Ka video ????\nAamir Khans Motivational Speech | Secret Superstar | Netflix India\nOur only wish is that the superstars hidden in all of us get to hear something like this someday.\nFor more inspiration and Aamir Khan's colourful clothing, catch Secret Superstar, streaming on Netflix.\n#SecretSuperstar #AamirKhan #NetflixIndia\nपप्पू मांगे चाय चाय चाय :#स्वर सम्राट स्वामी आधार चैतन्य जी #\nजवन मागि त नाही नाराज कर super hit bhojpuri song nagendra tufaan\nअब तो नया रिकार्ड बनाएगा देवा लाल यादव का गाना - चमके सेनूरवा - Deva Lal Yadav Bhojpuri new Song\nSong :- Chamke Senurwa\nSinger :- Deva Lal Yadav & Sapna Kasyap\nLyrics :- chandrabhushan tiwari\nRicording -Laxmi Studio Zamaniya Gazipur\nMusic- Gulam Ravi\nSanyojak :- Babbi Lal Yadav\nLeble Company :- Dev Films\nAll Copyright :- Dev Films\n► Subscribe For More Updates...\n#करी का तोहर बड़ाई गोरी - #Mukesh_Matlabi - 2020 Ka Hit Bhojpuri Song - #Ragni_Music\nSong - #करी का तोहर बड़ाई गोरी\nSinger - #Mukesh Matlabi\nThank You So Much By : Ragni Music\nसजल सवरल रूपवा -\nHamra Lahanga Se Maal Chuwata -\nSajal Sawaral Rupwa Kekra Ke Dekhbu Ho -\nअब हाथे हिलाव ह यारउ वियाह हो गईल -\nभोले बाबा पे जल चढ़ाऐगें -\n2..... HUNGAMA .COM ..\n3... Facebook Page ......\nTEAM BY PRO RANJAN\nGIRA DIHALS UNKH ME | VIKASH KUMAR ,का नया एल्बम गिरा दिहलस ऊँख में | SUPERHIT BHOJPURI SONG\n*Welcome To My YouTube Channel - aayamusic official- pvt.ltd\n*GIRA DIHALS UNKH ME | #VIKASHKUMAR ,का नया एल्बम गिरा दिहलस ऊँख में | SUPERHIT BHOJPURI SONG\n*Song :- गिरा दिहलस ऊँख में\n*Singer:- VIKASH KUMAR\n*Lyrics :- Amit aryan & Upendra Ujala\n*Edit By Mohan Raj\n*Music Director :- रमेश रेशमिया & Lokesh Kashyap\n*Ricordist :- Atif kalam Raj\n*Director:- Satyam panday kashyap\n*Company/ Label :- #Aayamusic\n*googel;- Visit :-\n*MP3 DOWNLOAD LINK :-\n*WhatsApp:- 88098839439 - 8578873045\nआपलोगो को देखने को मिलेगा ,\nbhojpuri Cover song\nHD One Of The Best Songs Of Bhojpuri\nMust See , Share To Others And Subscribes The Channel.........aayamusic official For Regular Updates Of Best Videos.This Is Very Popular Song In Bihar Listener In All Over World In This Song.Super\nAur mere Video & song ko pure pure sune\nकिसी को अपने नाम या अपने दूकान का प्रचार या फिर कोई प्रचार का सांग बनवाने के लिए संपर्क कीजिये ।-------------????------------------\nअगर किसी को डीजे मिक्सिंग सीखना है तो हमे संपर्क कीजिये ।\nअगर आपको विडियो अच्छा लगे तो ---------\nकरना मत भूलियेगा\nFor Trade Inquiry:- 918809883439 -8578873045\nBhojpuri Song 2020 | पिछा परल बा देवरवा | Asaraf Albela | Bhojpuri Song New 2020\nSong - Pichha Paral Ba Debarawa\nSinger - Asaraf Albela\nGeet - Pappu Nisad\nMusic - Raushan Rasiya\nAsirwad - Mata Pita Bhojpuya Samaj\nCompany/ Label :- Bajao Music Pvt. Ltd\n© All Copyrights Reserved To Bajao Music\nbhojpuri song new,\nbhojpuri song dj,\nbhojpuri song new 2020,\nbhojpuri song dj remix,\nbhojpuri song arkestra,\nbhojpuri song audio,\nbhojpuri song dj 2020,\nbhojpuri song dance,\nbhojpuri song dj new,\nbhojpuri song dj mein,\nbhojpuri song dj remix 2020,\ndj bhojpuri song video,\ndj bhojpuri song new 2020\nरजनेश शास्त्री इंटरव्यू:- बहु मांग रही रबड़ी , सास मचा रही गबड़ी :- श्याम यादव के साथ\nछविराम डाकू से कैसे जान बचाई आधार बाबा जी ने :-\n2019 का झकझोर देने वाला बिरहा\nफिर से Chandan Chanchal का जलवा देखे ( HIT SONG )\nHD VIDEO मेरी गलियों में आया नs करो\n2021 का नया सबसे हिट धमाका #Hay Re Bhatar\n2021 का No 1 धोबी गीत\nआखिर क्यूँ पत्नी से भिक्षा की हठ करने लगा जोगी\nNavratri Special Bhojpuri Bhakti Song 2018


पर्सा के उँख किसानलोग चलान पुर्जी ना मिलला से चिंता में ! – Aapan Birgunj\nपर्सा के उँख किसानलोग चलान पुर्जी ना मिलला से चिंता में !\nअशोक कुशवाहा प्रकाशित मिति - Feb 22, 201800\nपर्सा जिल्ला के उँखके खेती दृश्य\nपोखरिया (पर्सा), ९ फागुन\nपर्सा के उँख किसानलोग समय पर चालान पुर्जी ना मिलला के कारण पीड़ा में परल बा लोग | पर्सा कृषक के उँख के जिम्मा ले ले रिलायंस चिनिमेल बारा समय पर चालान पुर्जी ना देहला के करते कृषक लोग तकलीफ में बा | महँगा खर्च कर के उँख के खेती कईल कृषक लोग उँख समय पर चिनिमेल ना ली कह के चिंता में परल बा लोग |\nकालिकामाई गाऊपालिका भेडिहारी २, गदियानी के कृषक मंसी तेली कहले की हई महंगाई के ज़माना में एतना महंगाई तरीका से उँख के खेती त कर देहनी बाकिर अभिन तकले चिनिमेल चालान पुर्जी ना देहला के कारण उँख खेते में सुख जाई कह के चिंता लागल रहता | पर्सा जिल्ला में उँख के खेती करे खातिर कृषक लोग आकर्षित होते हुवे भी समय पर उँख के खरीददारी चिनिमेल ना कईला के कारण निरास होखे के अवस्था देखल जा रहल बा | अभिन तक उँख कटा जाएके चाहित माकिर चिनिमेल से चलान पुर्जी ना मिलला के करते कृषक लोग उँख नईखे काट सकले |\nबीतल साल के जईसन फेरु चिनिमेल के लापरवाही के कारण ही उँख खेत से नईखे कटा सकल कह के आरोप कृषक लोग के बा | फागुन महिना तक उँख ना काट्ला से उँख खेत में सुखजाला आउरी उँख के मनी घाटजाला कह के कृषक लोग बतवले | बारा जिल्ला के खुटी आ मोरहन दुनु कृषक के मेल चालान पुर्जी दे देहले बा माकिर पर्सा जिल्ला के खुटी बाहेक कोई के मेल चालान पुर्जी नइखे देहले कृषक लोग बतवले | पर्सा के कुछ पहुचवाला के आधार पर खुटी आ मोरहन दुनु के चालान पुर्जी मिलल बा अइसन खबर बा | उहे छोट छोट कृषक सभे कोई अभिन तकले चालान पुर्जी से बंचित बा लोग |


देवनागरी लिखाई मे लिखल "भोजपुरी" शब्दl\n3,30,99,497 (भारत के जनगणना, 2001)\n5,24,05,300 (एथनोलॉग के आँकड़ा, 2011 खातिर)\nभारत के जनगणना आंकड़ा 2011 के अनुसार भारत में लगभग 5.1 करोड़ भोजपुरी बोले वाला लोग बा। मय बिस्व में भोजपुरी जाने वाला लोगन के संख्या लगभग7करोड़ से जादे बा। द टाइम्स ऑफ इंडिया के एगो लेखा में कहल गइल बा कि मय विश्व में भोजपुरी बोले वला 16 करोड़ लोग बाड़ान जे में से 8 करोड़ बिहार आउर7करोड़ उत्तर परदेश में रहे लें बाकी 1करोड़ लोग बचल बिश्व में रहे लें, उत्तर अमेरिका के भोजपुरी संगठन के भी कहनाम बा कि बिस्व में 18 करोड़ अमदी भोजपुरी बोले लें।[मुर्दा कड़ी] जनगणना आ हई बात में अंतर एह चलते हो सकेला की ढ़ेर लोग जनगणना में भोजपुरी के आपन माईभाषा ना लिखवावस।\n3 भूगोलीय बिस्तार\nभूगोलीय बर्गीकरण[संपादन करीं]\nभूगोलीय वर्गीकरण में उत्तर भारत क लगभग सगरी भाषा कुल इंडो-यूरोपियन परिवार के इंडो-ईरानियन समूह के भाषा ठहरेलीं। ग्रियर्सन महोदय भारतीय भाषा सभ के अंतरंग आ बहिरंग, दू तरह की बिसेसता की आधार, प अलग-अलग श्रेणी में बँटलें जेवना में बहिरंग की आधार पर ऊ भारतीय भाषा सभ के तीन गो प्रमुख शाखा स्वीकार कइलें:\nएह में अन्तिम शाखा के अन्तर्गत उड़िया, असमिया, बंगाली अउरी बिहारी भाषा सभ के गणना कइल जाला। बिहारी में मैथिली, मगही अउरी भोजपुरी — ई तीन गो क्षेत्रीय भाषा बाड़ी। क्षेत्रविस्तार अउरी भाषाभाषी लोगन की संख्या की आधार पर भोजपुरी अपनी बहिन मैथिली अउरी मगही से बड़ ठहरेले।\nलाल रंग से — भोजपुरी\nगुलाबी — मगही, भूरा गहिरा — मैथिलि, मैरून — अंगिका\nआदर्श भोजपुरी[संपादन करीं]\nजेकरा के ग्रियर्सन स्टैंडर्ड भोजपुरी कहलेबाड़े ऊ मुख्य रूप से बिहार राज्य के आरा जिला आ उत्तर प्रदेश के बलिया, गाजीपुर जिला के पूर्वी भाग आघाघरा (सरयू) आ गंडक के दोआब में बोलल जाले। ई लम्बा भूभाग में फैलल बा। एकरा में ढ़ेर स्थानीय विशेषता मिलेला। जहाँ शाहाबाद, बलिया आ गाजीपुर आदि दक्षिणी जिला में "ड़" के प्रयोग होला ओहिजे उत्तरी जिला में "ट" के प्रयोग होला। एह प्रकार उत्तरी आदर्श भोजपुरी में जहाँ "बाटे" के प्रयोग होला ओहिजे दक्षिणी आदर्श भोजपुरी में "बाड़े"के प्रयोग होला। गोरखपुर के भोजपुरी में "मोहन घर में बाटें" कहल जाला लेकिन बलिया में "मोहन घर में बाड़ें" कहल जाला। पूर्वी गोरखपुर के भाषा को 'गोरखपुरी' कहल जाला लेकिन पश्चिमी गोरखपुर आ बस्ती जिला के भाषा के "सरवरिया" कहल जाला। "सरवरिया" शब्द "सरुआर" से निकल बा जवन "सरयूपार" के अपभ्रंश रूप ह। "सरवरिया" और गोरखपुरी के शब्द — विशेषत: संज्ञा शब्द-के प्रयोग में भिन्नता मिलेला बलिया (उत्तर प्रदेश) और सारन (बिहार) इ दुनो जिला में 'आदर्श भोजपुरी' बोलल जाला। लेकिन कुछ शब्द के उच्चारण में तनी अन्तर बा। सारन के लोग "ड" का उच्चारण "र" करेले। जहाँ बलिया निवासी "घोड़ागाड़ी आवत बा" कहेले, ओहिजे छपरा या सारन का निवासी "घोरागारी आवत बा" कहिहें। आदर्श भोजपुरी के एकदम निरखत रूप बलियाँ आ आरा में बोलल जाला।\nपच्छिमी भोजपुरी[संपादन करीं]\nकैथी लिखाई[संपादन करीं]\nपहिले के समय में उत्तर भारत में उत्तर पश्चिमी इलाका, अवध आ भोजपुरी क्षेत्र में आ नेपाल के मधेस क्षेत्र में आम चलन में कैथी लिखाई के इस्तमाल होखे। एह लिपि में कानूनी दस्तावेज, प्रशासनिक कामकाज के ब्यौरा आ निजी दस्तावेज लिखल जायँ। भोजपुरी लिखे खातिर भी एही के इस्तमाल होखे।\nदेवनागरी लिखाई[संपादन करीं]\nभोजपुरी भाषा आ साहित्य के इतिहास लिखे वाला लोगन में ग्रियर्सन, राहुल बाबा से ले के उदय नारायण तिवारी, कृष्णदेव उपाध्याय, हवलदार तिवारी आ तैयब हुसैन 'पीड़ित' नियर बिद्वान लोगन के योगदान बा।Lua error in Module:Footnotes at line 275: attempt to call field 'has_accept_as_written' (a nil value). अर्जुन तिवारी के लिखल एकरा साहित्य के इतिहास भोजपुरी भाषा में मौजूद बा।\nमानवाधिकारन के घोषणा[संपादन करीं]\nसन्यक्त राष्ट्र संघ देने से मानवाधिकारन के घोषणा बिस्व के 154 भाषा में कईल गईल बा, जे मे भोजपुरी आउर सूरीनामी हिन्दुस्तानी बा। सूरीनामी हिन्दुस्तानी भाषा सूरीनाम में बोलल जाला, ई एकदम भोजपुरिए नीयन हऽ खाली एकरा रोमन लिपि में लिखल जाला। संयुक्त राष्ट्र संघ देने से कईल मानवाधिकारन के घोषणा के पहिला अनुच्छेद भोजपुरी में नीचे लिखल बा:\nअनुच्छेद 1: सबहि लोकानि आजादे जन्मेला आउर ओखिनियो के बराबर सम्मान आओर अधिकार प्राप्त हवे। ओखिनियो के पास समझ-बूझ आउर अंत:करण के आवाज होखता आओर हुनको के दोसरा के साथ भाईचारे के बेवहार करे के होखला।\nअनुच्छेद 1: सभी मनुष्यों को गौरव और अधिकारों के मामले में जन्मजात स्वतन्त्रता और समानता प्राप्त हैं। उन्हें बुद्धि और अन्तरात्मा की देन प्राप्त है और परस्पर उन्हें भाईचारे के भाव से बर्ताव करना चाहिये।\nसंबिधनिया दर्जा के माँग[संपादन करीं]\n↑ Sudhir Kumar Mishra (22 मार्च 2018). "Bhojpuri,3more to get official tag". The Telegraph. पुरालेखित से पुरालेखित 22 मार्च 2018 के.\n↑ "Abstract of speakers' strength of languages and mother tongues – 2001". censusindia.gov.in (English में). Office of the Registrar General & Census Commissioner, India. पहुँचतिथी2जनवरी 2022.\n↑ "Bhojpuri Language Resource". UNT Digital Library (English में). पहुँचतिथी2जनवरी 2022.\n↑ 20.0 20.1 खांडेकर, विनीता कोहली (24 जून 2010). "Regional pride" [क्षेत्रीय गरब]. बिजनेस स्टैंडर्ड. पहुँचतिथी 15 फरवरी 2017.\n↑ United Nations Information Centre (1998). "Universal Declaration of Human Rights". archive.org. United Nations Information Centre, India. Aadhiaai 1: Sab djanne aadjádi aur barabar paidaa bhailèn, iddjat aur hak mê. Ohi djanne ke lage sab ke samadj-boedj aur hierdaai hai aur doesare se sab soemmat sè, djaane-maane ke chaahin.\n↑ 22.0 22.1 "भोजपुरी को संविधान की आठवीं अनुसूची में शामिल करने की राज्यसभा में उठी मांग". Outlookhindi.com. 2017-03-16. पहुँचतिथी 2017-05-16.\nभोजपुरी से जुड़ल बिसय\nगाना आ संगीत\n"https://bh.wikipedia.org/w/index.php?title=भोजपुरी&oldid=706483" से लिहल गइल\nबिहार के भाषा\nउत्तर प्रदेश के भाषा\nझारखंड के भाषा\nएह पन्ना पर आखिरी बेर संपादन7फरवरी 2022 के 15:31 बजे भइल रहल।